Irekia Eusko Jaurlaritza - Gobierno Vasco :: Ertzaintzak gorroto-delituen aurkako 219 salaketa erregistratu ditu urteko lehenengo hamar hilabeteetan\nErtzaintzak gorroto-delituen aurkako 219…\n<iframe src="https://www.irekia.euskadi.eus/eu/embed/videos?video_path=2021%2F11%2F17%2Fnews_73329%2Fhtml5%2Fcabecera_bizkaiaaretoa.mp4" width="320" height="210" allowfullscreen></iframe>\nErtzaintzak gorroto-delituen aurkako 219 salaketa erregistratu ditu urteko lehenengo hamar hilabeteetan Iturria: Irekia\nErkoreka_JornadaIntegracionMusulmana__1_.JPG Iturria: Irekia\nErkoreka_JornadaIntegracionMusulmana__4_.JPG Iturria: Irekia\nErkoreka_JornadaIntegracionMusulmana__2_.JPG Iturria: Irekia\nErkoreka_JornadaIntegracionMusulmana__3_.JPG Iturria: Irekia\nErkoreka_JornadaIntegracionMusulmana__5_.JPG Iturria: Irekia\nJosu Erkoreka: “Delitu-mota honen aurkako salaketak gorantz doaz Euskadin, batetik, gizartean kontzientziazioa gero eta handiagoa delako eta, bestetik, Ertzaintzako agenteak eta Euskadiko udaltzainak pixkanaka prestakuntza jasotzen ari direlako”.\n“Islamari buruzko aurreiritziak desegiten” jardunaldiaren inaugurazioan, Josu Erkoreka lehenengo lehendakariorde eta Segurtasuneko sailburuak salatu du “adierazpen-askatasunak inoiz ezin duela gorroto-delitua estali”.\nEva María Gómez Petisco psikologo eta gizarte-hezitzaileak ohartarazi du Islama praktikatzen duten emakumeek jasaten duten diskriminazio bikoitzaz, hijaba erabiltze hutsagatik azterketa publikoa eta gorroto-portaerak jasaten baitituzte, besteak beste, begirada desafiatzaileak, etsaitasunezko erreakzioak eta komentario iraingarriak, eta horri, esate baterako, lana lortzeko edo etxebizitza bat alokatzeko zailtasuna erantsi behar zaio.\nJosu Erkoreka lehenengo lehendakariorde eta Segurtasuneko sailburuak gaur goizean inauguratu du “Islamari buruzko aurreiritziak desegiten” jardunaldia. Ertzaintzak, Euskadin finkatutako komunitate musulmanarekin lankidetzan, antolatutako lan, eztabaida eta hausnarketa saio honen bidez gorroto-delituen “xede-talde” honen estigmatizazio soziala jaisten lagundu nahi da.\nEsku-hartzean Josu Erkorekak gizarteari eskatu dio “ausarta eta proaktiboa izateko, eta Islama praktikatzen duten pertsonei buruzko aurreiritziak, pertzepzio arruntak eta mito desinformatuak desegiten laguntzeko”, era horretara Euskadi “errespetutsua izan dadin bai gizarte demokratiko baten printzipioekin eta balioekin bai fede eta sinesmen erlijiosoekin, azken batean gorroto-portaerarik eta -diskriminaziorik gabeko gizarte pluralista eta irekia izan gaitezen”.\nHorretarako, adierazi du funtsezkoa dela “portaera intoleranteak ezabatzeko” lan egitea, eta gogorarazi du adierazpen-askatasunak ezin duela “inoiz estali gorroto-diskurtsoa”. Alde horretatik, azaldu duenez, “gorroto-delituen salaketak gorantz doaz Euskadin, eta hori ikuspegi positibotik ulertu behar da; izan ere, egiaztatzen du delitu-mota hori azaleratzen ari garela: gero eta gehiago hautematen eta salatzen dira bai gizarteak gero eta kontzientzia handiagoa duelako, bai Ertzaintzako agenteak eta Euskadiko udaltzainak pixkanaka formakuntza jasotzen ari direlako”. Josu Erkorekak zenbaki batzuk ere eman ditu: “aurtengo lehenengo hamar hilabeteetan bakarrik, gertakari arrazistekin edo xenofoboekin lotuta Ertzaintzak erregistratu dituen delituak % 48,55etik % 55,71ra igo dira iazko urtearekin alderatuta. Horien artean, komunitate musulmanarekin zerikusia dutenak % 25etik % 32ra igo dira”.\nurtea:Ertzaintzak erregistratutako 241 gorroto-delituetatik 117 arrazakeriarekin eta xenofobiarekin lotuta zeuden (guztien % 48,5). 117 salaketa horietatik 29 komunitate arabiarrarekin edo musulmanarekin lotuta zeuden (arrazakeriarekin eta xenofobiarekin zerikusia zuten gorroto-delitu guztien % 24,7)\n2021eko urtarrila-urria:Ertzaintzak urteko lehenengo hamar hilabeteetan erregistratutako 219 delituetatik 122 arrazakeriarekin eta xenofobiarekin lotuta zeuden (guztien % 55,7). 122 salaketa horietatik 39 komunitate arabiarrarekin edo musulmanarekin lotutako delituei dagozkie (arrazakeriarekin eta xenofobiarekin zerikusia zuten gorroto-delitu guztien % 31,9)\nUPV/EHUren Bizkaia Aretoan egin den jardunaldia Eusko Jaurlaritzak estereotipoak hausteko eta portaera arrazisten eta xenofoboen prebentziorako gauzatzen dituen jardueren barruan antolatu da, helburutzat hartuta gizartearekin elkarrizketa, elkarbizitza eta integrazioa sustatuko duten topaketak egitea bultzatzea eta, sortu ahal izan diren arazoak eta mesfidantzak gainditzen jarraitzeko, gutxiengo etnikoekin harreman-bide egonkorrak irekitzea.\nInaugurazioko hitzaldia Eva María Gómez Petisco psikologo eta gizarte-hezitzaileak eman du, eta “herrialde gehienek Islamarekiko izan duten taldeko arbuioaz eta beldurraz” hitz egin du (soziologian “izu morala” deitzen dena). Alde horretatik, azaldu du mendebaldeko gizarteek “Islamari beldurra izaten eta Islamaren aurrean erreakzionatzen” ikasi dutela, eta adierazi du “funtsezkoa” dela gure aurreiritzien eta portaera diskriminatzaileen gainean jarduten ikastea edozein eratako gorroto-gertakariei aurrea hartu ahal izateko eta ezberdinen arteko harremanak sustatzeko.\nEva María Gómez Petiscok adierazi du helburu hori lortzeko ezinbestekoa dela gizarteak informazioa izatea, era horretara hobeto prestatuta egongo baita eta kolektibo minoritario guztien eskubideak errespetatzen ikasiko baitu. Adibide moduan informaziorik ezaren ondorio den eta eten beharra dagoen ohiko oker bat jarri du, hau da, jende gehienak nahastu egiten duela pertsona bat musulmana edo arabiarra izatea: musulman gehienak ez dira arabiarrak. Eta gauza bera gertatzen da alderantziz: arabiarrak musulmanak, kristauak edo judutarrak izan daitezke, besteak beste, baina askotan gizartearen ustez gauza bera da.\nIslamera aldatutako emakume gisa, Eva María Gómez Petiscok nabarmendu nahi izan du “oraindik ere desafio handiagoa” dela emakume izan eta Islama praktikatzea; izan ere, hijaba erabiltze hutsak bigarren diskriminazio bat gehitzen du, nahiz eta erabiltzea aukera librea izan. De facto, jendearen azterketaren mende egotea suposatzen du, baita eta beste presio bat jasatea ere gorroto-portaeren ondorioz: begirada desafiatzaileak, etsaitasunezko erreakzioak eta komentario iraingarriak, eta horri erantsi behar zaio lana lortzeko edo etxebizitza bat alokatzeko zailtasuna. Psikologo eta gizarte-hezitzaile honen ustez, “ez dago zalantzarik emakume musulmanarekin estereotipoak areagotu egiten direla”.\nWork-kafea profesionalen artean\nInaugurazio-ekitaldia amaitu ondoren, lan-jardunaldia bost lan-mahaitan jarraitu da, eta oso profil ezberdinetako hogeita hamar bat pertsonek (Ertzaintzako agenteak eta Euskadiko Udaltzaingoetako agenteak, eta hezkuntzaren, judikaturaren, abokatutzaren, komunikabide publikoen eta Unibertsitateko ikerketaren arloko profesionalak) planteatutako gaiei buruzko esperientziak partekatu dituzte ikuspegi ezberdinetatik.\nMahaietako batean, aurreko hizlariak, Eva María Gómez Petiscok, “Islama eta emakumea” gaiari buruzko eztabaida ireki du, bere esperientzia eta jasandako diskriminazioa azalduz.\nBigarren mahaian “Islamarekiko aurreiritziak, integrazioa eta immigrazioa” gaiari buruzko eztabaida proposatu da. Kasu honetan, mahaiko dinamizatzailea Bilboko Udalean adingabeak integratzeko proiektuetan lan egiten duen Salah El Yakoubi izan da, eta eztabaida hasi du lana integrazioan laguntzeko bidea dela oinarritzat hartuta.\n“Bidaiderik gabeko adingabeak” izan da 3. mahaiaren abiapuntua. Mahai honetako dinamizatzailea Ridouane Chakouch Laman izan da, Barakaldoko Agharas elkarte ez-erlijiosoaren burua, immigranteei eta, bereziki, bidaiderik gabeko adingabeei, oinarrizko laguntza ematen aritzen dena.\nLanbideren ordezkari batek, Álvaro Ugartek, immigranteek egiten duten lanari eta laguntzen banaketari buruzko datu objektiboak eman ditu laugarren mahaian.\nAzkenik, Hithem Abdulhalleem Lubbadeh, erradikalizazioari buruzko tesi batekin psikologian doktorea dena, izan da terrorismoari buruzko mahaiaren dinamizatzailea. Bertan jakitera eman du instantzia jakin batzuetatik orokortu dela Islamak eta terrorismoak izaera bera dutela, eta horrek musulmanekiko beldurra hedatzea eragin duela.\nJardunaldiari amaiera emateko, Ertzaintzak ondorioak laburbildu eta azaldu ditu, eta Xabier Legarretak, Eusko Jaurlaritzako Migrazio eta Asiloko zuzendariak, itxi du jardunaldia.


Arabako frankismoaren biktimei omenaldia, Gasteizen, 2019ko uztailaren 18an\n'Egia, justizia eta erreparazioa' eskatu dute Arabako frankismoaren biktimentzat\nGasteizen egindako omenaldian, EH Bilduk, Ahal Duguk, Ezker Anitzak eta Equok "eskuin muturreko indarren berpizkundeaz" ohartarazi dute.\nMemoria historikoaren herri-ekimena 'boikotatzea' egotzi dio Podemosek Jaurlaritzari\n20.000 euskal herritar hil zituzten Gerra Zibilean eta frankismoaren lehen urteetan\nFrankismoaren biktimak omendu dituzte Gasteizen\nEH Bilduk, Ahal Duguk, Ezker Anitzak eta Equok omenaldia egin diete Gasteizen Arabako frankismoaren biktimei, eta "egia, justizia eta erreparazioa" eskatu dute. "Jarrera eta balio antidemokratikoak" dituzten "eskuin muturreko indarren berpizkundeaz" ere ohartarazi dute.\nEkitaldian, Oscar Fernandezek (Equo) gogorarazi du 1936 eta 1945 artean hil zituzten pertsonen kopurua, Gogora Institutuak egindako txosten baten arabera: 60 pertsona bonbardaketetan, 198 epaiketarik gabeko exekuzioetan, 30 exekuzio sumarisimoetan eta 289 kartzelan. Borrokan hildako 593 pertsonak bezala, "gizateriaren aurkako krimenen biktimatzat" hartu ditu.\n"Errepresioaren beste aurpegiak" ere salatu ditu Fernandezek, hala nola, "konfiskatzeak, espetxea, torturak eta lan batailoiak", Francok gidatutako kolpe militarraren 83. urteurrenean.\nDamian Garcia-Morenok (Ezker Anitza) nabarmendu duenez, altxamendu militarra gertatu eta 83 urte eta gero, "jarrera eta balio antidemokratikoen, matxisten eta homofoboen buru, eskuin muturra bere errautsetatik berpizten ari da", eta berpizkunde horrek "beste alderdiak eskuinera eraman ditu".\nHorren aurrean, Araban zigorgabetasunaren kontra emandako urratsak gogorarazi ditu, eta horren adibidetzat jarri du Gasteizko Udalean Martin Villa ministro ohia 'persona non grata' deklaratzea 1976ko martxoaren 3ko hilketetan parte hartzeagatik.\nGema Zubiaurre (Ahal Dugu), bestalde, Eusko Legebiltzarrean Memoria Historikoaren Lege bat onartzeko herri-ekimen legegilearen alde agertu da.\n"Muñecas kapitainaren aurkako salaketak Gipuzkoako epaitegietara eraman dituzten torturen biktimen ausardia txalotzen dugu, baita Madrilgo instrukzio auzitegi batek Antonio Gonzalez Pacheco, 'Billy el niño'ren kontrako kereila kriminala, torturengatik, tramitera onartzea", gehitu du Zubiaurrek.\nMiren Larrionek (EH Bildu) borroka hori mantentzea eskatu du. "83 urte geroago, egia, justizia eta erreparazioa eskatzen jarraitu behar dugu biktima guztientzat, baita berriro errepikatuko ez denaren bermeak", aldarrikatu du. Errepresioaren memoria historikoa berreskuratzeko baliabide publikoak bideratzea eskatu du, eta Francok eraso zuen Errepublikaren baloreak aldarrikatu ditu.


Txakurren fabrika - Txinako txakurren fabrikatzaileak, hornitzaileak\nTxakurren modelo GPS tracker honek txakurren kokapena eta eguneroko kudeaketa kokatzeko balio du. Txakurrak mantentzeko laguntzaile ona da. 5 eguneko egonean egon daiteke, zure txakurrak aurkitzeko denbora nahikoa uzten du. GPS + WIFI + LBS posizionamendu anitzeko teknologian oinarrituta dago, barneko 20 metroko eta kanpoko ateko 200 metroko zehaztasuna zehazteko. Hesi elektrikoak ezarri dituzu, txakurrak hesietatik ateratzen direnean ohartaraziko du. Txakurrei askatasuna eman nahi badiezu, GPS jarraitzaile bat nahitaezkoa da galdu ez daitezen.\nWIFI barruan badago, konpondu posizioa zehatz-mehatz, ez duzu pasahitzik behar eta lotu inguruko WIFI-a automatikoki kokatzeko, gure ateetan, GPS amerikarra zehatz-mehatz kokatzen da telefono mugikorraren nabigazioan bezala, WIFI barruan ez badago, aldatu automatikoki geltokiaren kokapenean, maskota ez da galduko.\nIgeriketako ur maila, txakurra euripean bustitzen da eta igerilekura salto egiten du inkontzienteki jolasteagatik, ez izan beldurrik, ura ez da barrura sartuko. Ez kezkatu, txakurra jolasean ari denean, ura zipriztindu edo euripean bustitzen denean trazadorea hautsi den.\nGauez txakurra paseatzen baduzu, ez kezkatu ilunpean txakurretik noraino urrun ikusten ez duzun. Erabili soinua eta maskota arina APPen bila soilik, txakurra non dagoen sentitu dezakezu argi + soinuarekin. Bolumen handiko bozgorailua. Inportatu bost imaneko bolumen handiko bozgorailua. Zure soinua oraindik ere argi entzun dezake maskotak kanpoko egoera zaratatsuan. Zibilizatu batek ez du besteei garrasi eta trabarik egin beharrik, markatzea edo APP bidez ahotsa bidal diezaiokezu zure maskotari hitzak esateko, gailuak automatikoki ahotsa erreproduzituko dio maskotari.\nUrruneko ahotsaren jarraipena eginez gero, txakurraren inguruko egoera jakin nahi duzunean, bezero mugikorreko instrukzio bat bidali behar da, erlojuak lasai elikatzen dizu inguruko ahotsaren egoera, erreakziorik ez badago.\nTxakurren modeloaren GPS jarraitzaile hau txakurren kokapena eta eguneroko mantentzea da. 5 egun iraungo du egonean, eta posizionamendu anitzeko GPS + WIFI + LBS teknologietan oinarrituta dago, 20m barruko eta 200m kanpoko atearen zehaztasuna zehatz-mehatz kokatzeko. Hesi elektrikoak ezar ditzakezu. APPk ohartaraziko du txakurrak hesietatik ateratzen direnean. Txakurrei askatasuna eman nahi badiezu, GPS jarraitzaile bat beharrezkoa da, gal ez daitezen.\nIragazgaitza sakona, nahiz eta arazorik ez izan txakurrak igerian, beraz, ez kezkatu euria eta ura zipriztintzea. Bolumen handiko bozgorailua. Inportatu bost imaneko bolumen handiko bozgorailua. Zure soinua oraindik ere argi entzun dezake maskotak kanpoko egoera zaratatsuan. Zibilizatu batek ez du besteei garrasi eta trabarik egin beharrik, markatzea edo APP bidez ahotsa bidal diezaiokezu zure maskotari hitzak esateko, gailuak automatikoki ahotsa erreproduzituko dio maskotari.\nEredu GPS tracker honek txakurrak kokatzeko balio du, beste produktu eta poltsetarako ere balio du. GPS + AGPS posizio teknologian oinarrituta dago, zehazki 5-10 m-ko eremuan koka daiteke, maskotak eta ondasunak galtzea saihestuz. Geo-hesia ezar dezake eta hesitik atera ondoren ohartaraziko du segurtasunaz ohartzeko.\nBateria edukiera handia eta energia aurrezteko modua ditu, egonean 15 egun eskuragarri daude, aurkitzeko denbora nahikoa. Ur sakonaren aurkako funtzioa da, kezkatu gabe maskotek urarekin jolasten dute. Galtzearen aurkako familiako gailu nahiko lagungarria da.\nLandarea hazten da argia, Landare hazten Ligh, Landare Argia, Landarea hazten Lightin, Hazten Lightin, Hazten Ligh,


Urdaibai Biosfera Erreserba » Ingurumena » Ekosistemak » Erakunde desberdinek ekosistemekin lotutako aurrera eramandako aktibitateak » Euskadiko Biodibertsitate Zentroa\nEuskadiko Biodibertsitatearen Zentroa – Madariaga Dorretxea, Ihobek kudeatzen du; hots, Eusko Jaurlaritzako Ingurumen, Lurralde Plangintza, Nekazaritza eta Arrantza Sailari atxikita dagoen Ingurumen Kudeaketarako Sozietate Publikoak.\nEuskal Autonomia Erkidegoan biodibertsitatea eta naturaren ezagutza sustatzeko helburu nagusiarekin sortzen da eta, era berean, biodibertsitatearen garrantzia azpimarratzeko premiarekin ere; edo gauza bera dena, biodibertsitateak gizakioi ematen dizkigun onurak eta espezien desagertzearekin galtzen duguna ezagutzera emateko.\nBusturian (Bizkaia) kokatuta dago Urdaibairen erdigunean.\nEuskadiko Biodibertsitate Zentroa - Madariaga Dorretxeak erakusketa iraunkorra eta behin-behineko erakusketentzako guneak ditu. Bere instalazioetan ekintza ezberdinak egiteko gelak daude: jardunaldiak, biltzarrak, tailer hezgarriak eta formaziozkoak, eta padura ikusteko behatokia.\nGune honetako helburua, bisitariei dibertsitate biologikoaren kontzeptuaren gain informatzea da, pertsonei modu elkarreragile eta dinamiko batez hurbiltzea, bere ezagutza eta natura bere barietate funtzionalean eta estetikoan errespetatzea bultzatuz.\nEuskadiko Biodibertsitate Zentroak partehartzeko ekintzen programa ere badauka gure biodibertsitatearen kontserbazioaren garrantzia jendaurrekoari ezagutarazteko. Ekintza programatu guztiak hurrengo honetarako erabiltzen dira:\n- Biodibertsitateari buruzko ezagutza sustatzeko\n- Ondare naturala gizarte onura gisa lortzeko\n- Giza kontzientzia bultzatzeko: naturaren parte gara\n- Euskadiko ondare natural ikusgarria erakusteko\n- Urdaibaik, inguru pribilegiatu gisa duen paper garrantzitsua erakustea, ekosistema desberdinak direla eta.\nZetazeoak euren berezko ingurumenean behatzeko irtenaldiak Hegaluzerekin eta Ambar elkarteko kideekin koordinazioa ekipamendu honetatik egiten da.\nEuskadiko Biodibertsitate Zentroa - Madariaga Dorretxea ekipamenduarekin kontaktuan jartzeko 94 687 04 02 telefono-zenbakia edota info@torremadariaga.org helbide elektronikoa erabil dezakezue.\nwww.torremadariaga.org web-orrialdean ekipamendu honen inguruan informazio gehiago aurkituko duzue.


Ehun urte luzeko ibilbideari aitortza - Irutxuloko Hitza : Irutxuloko Hitza\nEhun urte luzeko ibilbideari aitortza\nTamayo paper dendak 2020ko Espainiako Merkataritza Txikiaren saria irabazi du. Tomas Tamayok sortu zuen 1914an familia negozioa, eta etengabe berrasmatuz lortu dute irautea. Eugenio Tamayo da egungo nagusia, eta aurki seme-alabek hartuko dute haren testigua.\nEugenio, Ainara eta Ibai Tamayo, Legazpi kaleko dendan. (Argazkia: Inaxio Esnaola)\nMerkataritza txikiaren handitasuna islatzen du Donostiako Tamayo dendak. Ekainaren 25ean jaso zuten Madrilen Espainiako Merkataritza Txikiaren saria. 15.000 euroko balioa du, baina paper dendari egindako aitortza garrantzitsuagoa iruditzen zaio Eugenio Tamayori. Bera da egungo nagusia, baina irailean hartuko du erretreta. Orduan, Ainara eta Ibai Tamayo seme-alabek hartuko dute familia negozioaren ardura. Aita gertu izango dute, aholkulari gisa, eta haren babes osoa dute Tamayo paper dendarekin aurrera egiteko.\nSan Sebastian Shops elkartearen bidez erabaki zuten aipaturiko sarietara aurkeztea. Ainararen ideia izan zen, eta berak prestatu zuen Tamayo paper dendaren memoria. Bitxia bada ere, albistea jakiten lehena bera izan zen. «Dendako kutxan nengoela telefono dei bat jaso nuen. Espainiako Ministerio batetik deika ari zela ulertu nion telefonoaren bestaldean zegoenari. Txantxa bat zela uste nuen, eta hornitzaile bat zela. Gerora konturatu nintzen pertsona hori serio ari zela, eta saria irabazi genuela», azaldu du Ainarak.\nSaria jasotzea «oso garrantzitsua» izan da Tamayo familiarentzat. «Nire birraitonak, aitonak eta aitak egindako lana aitortu dute», dio Ainarak. Horrekin batera, lantaldearen «konpromisoa» eta bezeroen «berotasuna» nabarmendu ditu: «Egia esan, hunkituta gaude sariagatik zoriontzeko jaso ditugun mezu guztiekin. Horietako asko gure bezeroenak dira. Gustatuko litzaiguke horiek guztiak dendako erakusleihoan jartzea». Saria, berriz, denda barruan jarriko dute. «Oraindik ez dugu erabaki non kokatuko dugun, baina merezi duen lekua egingo diogu», esan du Ibaik.\nPandemiak merkataritza txikia ere nabarmen kaltetu du, eta saria jasotzea «lagungarria» izango dela aitortu du Eugeniok. Horrela ere, koronabirusak eragindako krisia «oso gogorra» izaten ari dela azpimarratu du: «Iaz bi hilabete itxita izan genuen denda, eta salmentak asko jaitsi dira. 200.000 euro inguruko galera eragin digu pandemiak, baina oraindik bizirik gaude. Modu batera edo bestera beti lortu dugu aurrera egitea».\n107 urteko historia\nTomas Tamayo Berroetak, Eugenioren aitonak, sortu zuen Tamayo familia negozioa 1914an. Hasiera hartan kontabilitate liburuak fabrikatu eta saltzen zituen, eta horretan aitzindaria izan zen. 1923an arte grafikoen aldeko apustua egin zuen, eta paper dendari garrantzia handiagoa eman zion. 1967an Arturo Tamayok, Tomasen semeak, hartu zuen enpresaren ardura, eta bulegoko materiala banatzen hasi zen. Gainera, garai hartan hasi zen Legazpi kaleko dendaren erakusleihoa apaintzen, eta hainbat sari jaso zituen.\nEugenio Tamayok 1980an hartu zuen familia negozioaren ardura. Bezeroekiko aurrez aurreko arreta lehenetsi, eta paper dendaren negozio eredua modernizatzen lehenengoetakoa izan zen. Horrekin batera, denda zortzi aldiz berritu eta berrantolatu du gaur egunera arte –2006koa da azken erreforma–. Besteak beste, horregatik ere bada bereizgarria Tamayo denda. Bestalde, Arte Ederrei atal berezi bat eskaini zien dendan, eta iraultzailea izan zen beraientzat izandako harrera onarengatik. Eugenio betidanik izan da ekintzailea, eta bestelako egitasmoak sustatu ditu. Esaterako Zipristin egitasmo solidarioa.\nAinara eta Ibai Tamayo prest daude aitaren testigua hartzeko. Familia negozioaren laugarren belaunaldia dira, eta hori esanguratsua da. «Espainiako Merkataritza Ganberako ikerketa baten arabera, familia negozio bat lehen belaunaldiak sortzen du, bigarrenak garatzen du eta hirugarrenak jaten du. Hau da, oso zaila da laugarren belaunaldira iristea, soilik %30ak lortzen du», azaldu du Eugeniok. Tamayo paper dendak, ordea, bermatua du etorkizuna, eta erronka berriekin egingo dute aurrera.


Rudolfinum - Wikipedia, entziklopedia askea.\nRudolfinum Txekiar Errepublikako Praga hiriburuan dagoen auditorioa da. Jan Palach enparantzan kokatzen da, Moldava ibaiaren ibarrean hain zuzen ere.\nRudolfinum eraikinaren ikuspegi orokorra. Irudi gehiago\n50°05′24″N 14°24′56″E / 50.09°N 14.4156°E / 50.09; 14.415650°05′24″N 14°24′56″E / 50.09°N 14.4156°E / 50.09; 14.4156\nCzech Philharmonic (en)\nJosef Zítek (en)\nJosef Schulz (en)\nEraikinaren barnealdean Dvořák aretoa dago, honek izena Antonín Dvořák txekiar konposatzailearen ohorez darama, eta musika denboraldian zehar Txekiar Orkestra Sinfonikoaren egoitza izan ohi da. Bestalde, Rudolfinum aretoa ere bertan dago, hau erakustokia delarik.\nNazioarteko arkitektura lehiaketa bat burutu ondoren, eraikina eraikitzeko ardura Josef Zítek eta Josef Schulz arkitektoei eman zitzaien, hauek aurretik jada Pragako Antzoki Nazionala (1881) eraikia zuten.\nRudolfinum eraikina kulturgune gisa 1885eko otsailaren 8an inauguratua izan zen, erakustoki eta kontzertu emanaldi areto bik osatzen zutelarik. Česká spořitelna aurrezki kutxak bere sortze dataren 50. urteurrenean Praga hiria eta Txekiar herrialdeari eginiriko oparia izan zen. Bere izena Austria-Hungariako Inperioaren ondorengoa zen Rodolfo Habsburgokoa artxidukearen ohorez jaso zuen.\nGerra arteko garaian, Rudolfinum eraikina Txekiar Legebiltzarraren (Sněmovna) biltzar areto gisa ere erabili izan zen.\nEraikina 1990 eta 1992 urteen artean zaharberritu zen.\nMoldava ibaitik ikusita\nRudolfinum aretoa (Txekieraz) (Ingelesez)\nRudolfinum auditoriuma Txekiar Orkestra Sinfonikoaren webgunean ikusgai (Txekieraz) (Ingelesez)\nAzken aldaketa 30 abendua 2021(e)an, 22:25(e)tan\nOrriaren azken aldaketa: 30 abendua 2021, 22:25.


Ostiralean eskainiko da Jon Andueza arrasatearraren 'Simplemente' filma - Mondraberri\n“ Despertar los sentidos” dantza-taldeko artistek oso ideia berezia izan dute: Oriñon hondartzan ikuskizun bat antolatu. Ez da erronka erraza ordea; izan ere, inoiz ez dituzte haien koreografiak aire zabalean landu.\nZita handia baino egun batzuk lehenago, taldeko kide batzuk herrira heldu dira bertan ostatu hartzera. Errezitala, alde batetik hondartzan entseatuko dute propio, eta dagozkion baimenak kudeatuko, eta bidean agertutako zailtasun teknikoak konponduko.\nBestalde, lagunekin kostan opor zoragarriak pasatzeko ere aprobetxatuko dute.\nBi kamera dira egonaldi osoaren lekuko, taldearen bizikidetza bildu dute, haien artean gertatutako guztia, baita inguruko pertsonekin gertatutako guztia ere... Eta kamara horiek ikuskizun-egunean bertan han izango dira, ekimen bitxi honen arrakastaren edo porrotaren berri biltzeko.\nDani Loredok Radio Euskadin lan egiten du. Urtzi Urrutiak pizzeria batean. Alberto Hermoso Abadiñoko supermerkatu batean apalak hornitzen ateratzen du bizitza. Luzemetraia honetako beren lagun batzuk, berriz, langabezian daude egun, adibidez, Saioa Larrea, Iñigo Hermoso edo Ana Mota.\nGuztiek ere hogeitaka urte batzuk dauzkate. Orain arte Euskadiko gazte-koadrila baten ohiko erretratua irudi lezake. Aldiz, oso talde berezia dugu hau. Lehenik eta behin, pasio handi batek lotzen ditu: dantza garaikidea. Izan ere, urteak eman dituzte koreografia bikainetan lan egiten beste dantzakide batzuekin “ Despertar los sentidos” taldean.\nGainera, biltzen ditu Dani, Urtzi, Alberto, Saioa, Iñigo, Ana eta dantza-taldeko gainontzeko kideek down sindromea izateak elkartzen ditu.\nBadakigu gai hori hainbatetan landu dela askotariko luzemetraia eta dokumentaletan, batzuetan ondo eta bestetan ez hainbeste.\nBeti beste batzuek idazten dituzte haien istorioak, haien ordez pentsatzen dute, kameraren hariak kudeatzen dituzte, “ problematika” beren irizpidearen arabera aztertzen dituzte (ia beti zezenak hesiz kanpotik ikusiz bezala).\nEta erabaki dugu badela ordua balantza aldatzeko, euskal gazte hauen bizitza kontatzeko ikuspegi berri bat bilatzeko. Neska-mutilek berek beren istorioa konta dezaten nahi dugu besterik ez, eta hariak haiek kudeatzea, haien “ problematika” huts-hutsean erakuts diezaguten, amarrurik, azpijanik gabe.\n“ Despertar los sentidos” eko neska-mutilak ezagutu eta haiekin lanean aritzeko zortea izan dugu. Honezkero, segurta dezakegu azken emaitzak aho bete hortz utziko dituela ikusleak.\nDantza bakoitzean arimatik jarduten dute. Beste artistek transmititu ezin dituzten emozioak transmiti ditzakete, dena erabateko zintzotasunez egiten dutelako, bereziak baitira, ikaragarri balio baitute. Gainera, inoiz ez diote umoreari uko egiten.\nHorretan datza, hain zuzen, haien apustua: ez dugu inor aspertu nahi down sindromearekin. Guztiz bestela, neska-mutil hauekin, gure artistekin gozatu nahi dugu, down sindromea daukate, baina besterik ez.\nHaien erara, dantza nola bizi irakasten digute, adiskidetasuna nola ulertzen duten, heziketa, familia, bizikidetza, gizartea, lana... Inork ez dezala auzitan jarri gero: emaitza ikaragarria da! Gainditze- eta integrazio-bide honetan gurekin izatea erabakitzen duten guztiei, mila esker eta ongi etorri.\nDANTZA TALDEA: 'DESPERTAR LOS SENTIDOS"\nProiektua 2001. urtean jarri zen martxan. Bi urte beranduago, 2003an eskeini zuten lehenengo emanaldia. Santurtziko Serantes antzokian izan zen, Santutxuko Danstylo eskolarekin elkarlanean gizarteratzearen alde. Hurrengo urteetan hainbat dantzaldi egin zituzten: Donostian, Basauriko Antzokian, Leioan, Durangon, Ortuellan, Sestaon, Elgetan eta Barakaldoko BECen.\n2007an eratu zen Elkarte Artistiko bezala eta 2008an jarri zuten martxan ikuskizun berria: BARRERAS. Muga fisikoak eta mentalak hautsi nahi ditu taldeak kontzientziazioa, baikortasuna, indarra, gizarte gaiekiko elkartasuna, gizarteratzea eta bizitza kalitatea oinarritzat dituen mezua zabaltzeko.\nProiektu honek, ezberdinak diren gorputz, burmuin, erritmo eta mugimendu horienganako elkartasun oihua izan nahi du.\nSarah Ramirez, zuzendaria eta koreografoa\n“Despertar los Sentidos” dantza taldearen zuzendaria eta koreografoa da. Madrilgo Dantza eta Arte Dramatikoko eskolan eta Donostiako Kontserbatorioan egin zituen Ballet klasikoko goi-mailako ikasketak. Bartzelonako Juan Tena, Madrilgo María de Ávila, Parisko Adrej Glegosji (Bolsoiko dantzaria) eta Bizkaiko Jon Beitiaren estudioetan ere jaso du prestakuntza.\nBere asmoa beti minusbaliatuekin lan egitea izan da eta Madrilgo Maite Leonen psiko-ballet fundazioarekin jarri zen harremanetan. Titulu berezia atera ondoren, 2001ean hasi zen “Despertar los Sentidos” proiektuan lan egiten. Sarahren hitzak dira: “Beraiek dituzten ahalmen bereziak islatzen saiatzen naiz. Heuren gorputzek eta aurpegiek plastika ezberdina adierazten dute, antzerkirako gaitasun ezberdina dute. Badakite publikoarekin elkarrizketa sortzen”.\nOSTIRALA, OTSAILAK 26\nAMAIA ANTZOKIA, 20:00


Konstituzionalak ebatzi arte, 'Bateragune auziko' epaiketa ez da berriz eginen | Gizartea | Berria\nKonstituzionalak ebatzi arte, 'Bateragune auziko' epaiketa ez da berriz eginen\nGorenaren sententzia etetea erabaki du auzitegiak, hainbat iturriren arabera. Auzipetuek salatu dute ez dutela jakinarazpen ofizialik jaso\nMiren Zabaleta eta Iñigo Iruin, joan den abenduan, Donostian. JON URBE / FOKU Tamaina handiagoan ikusi\nOraingoz, ez dute berriz eginen Bateragune auziko epaiketa. Hala erabaki du Espainiako Auzitegi Konstituzionalak, Espainiako berri agentzia eta hedabide batzuek auzitegiko iturriak aipatuta atzo arratsaldean zabaldu zutenez. Auzipetuek salatu dute, ordea, defentsari ez zaiola oraindik jakinarazpen ofizialik ailegatu: «Komunikabideei egindako filtrazio bat da, eta espero dugu baieztatzea». Ohartarazi dute «ohituta» dauden arren «eskandalu» bat dela hala gertatu izana: «Autoa berretsi eta irakurri ondoren, xehetasun handiagoz baloratuko da datorren astean, termino juridiko eta politikoetan».\nBerri agentziek eta komunikabideek zabaldutakoaren arabera, Espainiako Auzitegi Konstituzionalak erabaki du Bateragune auziko defentsak jarritako babes helegitea aztertuko duela lehenik, eta, beraz, horri buruz ebatzi artean ez dituztela Arnaldo Otegi, Arkaitz Rodriguez, Sonia Jacinto, Miren Zabaleta eta Rafa Diez berriz epaituko Espainiako Auzitegi Nazionalean. Zehazki, Konstituzionalak erabaki du behin-behinean etetea Espainiako Auzitegi Gorenak joan den abenduan Bateragune auziko epaiketa berriz egiteko emandako sententzia, Konstituzionalak babes helegitearen mamiaz eztabaidatzen duen bitartean.\nEspainiako Auzitegi Konstituzionalak joan den urriaren 15ean erabaki zuen auzipetuen defentsak jarritako babes helegitea tramiterako onartzea, eta erran zuen epaiketaren errepikapena eteteaz aitzinago ebatziko zuela. Erabaki izanen luke, bada, eta Iñigo Iruin abokatuak eskatu zuenari men egin izanen lioke, beraz, Konstituzionalak. Izan ere, abokatuak galdegina zuen helegiteaz ebatzi artean bederen ez zezatela berriz egin Bateragune auziko epaiketa. Babes helegitearen mamiaz zer erabakitzen duten aitzinago jakinen da.\nKonstituzionalak berak urriaren 15ean jakinarazi zuenez, nolanahi ere, auzipetuen defentsak jarritako babes helegiteak «transzendentzia konstituzional berezia» du, «auziak arazo bat planteatzen duelako edo eragiten diolako oinarrizko eskubide baten alderdi bati zeinari buruz ez dagoen doktrina konstituzionalik». Konstituzionalak erabakitzen duenak garrantzi berezia izanen du, beraz; eta ez bakarrik Bateragune auziko auzipetuentzat.\nAurrekaririk ez duen gaia\nAuzipetuen defentsak Konstituzionalean jarritako babes helegitean argudiatu zuenez, Espainiako Auzitegi Gorenak joan den abenduaren 14an emandako epaiak —alegia, Bateragune auziko epaiketa hutsetik berriz hasteko eskaerak— urratu egiten du auzipetuek benetako babes judiziala izateko duten eskubidea. Zehazki, defentsak uste du Gorenak emandako ebazpenak non bis in idem printzipioa urratzen duela; hau da, ez duela errespetatzen auzi beragatik bi aldiz epaitua ez izateko eskubidea. Iruin abokatuak aurkezturiko helegiteak zehazten du, gainera, bortz auzipetuek osorik bete zituztela 2011n Espainiako Auzitegi Nazionalak ezarri eta 2012an Gorenak berretsitako espetxe zigorrak: Zabaletak, Rodriguezek eta Jacintok seina urte egin zituzten kartzelan, eta Otegik eta Diezek, seina urte eta erdi.\nDefentsak Konstituzionalean jarritako helegiteak Giza Eskubideen Europako Auzitegiaren sententzia ere hartzen du erreferentzia gisa. Izan ere, 2018an Estrasburgok emandako epaiak zehazten du auzipetuen eskariz baino ezin dela berriro egin Bateragune auziko epaiketa. Kasu honetan, auzipetuek ez dute horrelakorik eskatu; baina, 2011ko sententziari aurkezturiko kasazio helegiteari erantzunez, Goreneko epaile guztiek aho batez ebatzi zuten Bateragunekoen epaiketa berriro egin behar zela.\nIruin abokatuak joan den abenduaren 21ean egindako agerraldian adierazi zuen ez zuela «dudarik» Konstituzionalak babes helegitea tramiterako gutxienez onartuko zuela, eta otsailean BERRIAri baieztatu zion lehen aldia litzatekeela auzitegi horrek horrelako auzi bati buruz ebatziko lukeena. Iruinen ustez, Konstituzionala behartuta legoke horri buruzko iritzi bat ematera, eta hala gertatu da. Mamiaz ebatzi artean epaiketa berriz egiteko agindua etetearen eskaerari ere egin izanen lioke men orain.\nKonstituzionalak aztertu izan du lehenago non bis in idem printzipioa, baina ez Bateragune auziaren ezaugarriak dituzten kasuetan. Auzi horren bereizgarrietako bat da Estrasburgok emandako sententzia baten ondorioz eskatu duela Gorenak epaiketa berriz egiteko; eta, bertzea, auzipetuek zigorrak osorik beteak dituztela. Era berean, Espainiak 2015ean zehaztu zuen Estrasburgoko sententziak nola betearazi behar zituen, eta hori ere urratu zuen Gorenaren epaiak: izan ere, berraztertze helegite baten bidez betearazi behar dira epai horiek berez, eta berraztertze helegitea aztertu ondoren agindu zuen Gorenak epaiketa berriz egiteko.


201,9 kilometroko babes kateatua, Herritarron Itunari - Kronika\nAsteartea2019ko maiatzak 21\n201,9 kilometroko babes kateatua, Herritarron Itunari\nGiza Armarria osatu zuten nafarrek, maiatzaren 19an. Bertan izan ziren aranoar eta goizuetarrak ere.\nDonostia, Bilbo eta Gasteiz lotuko dituen Giza Katea egingo dute bihar, Gure Esku Dagok antolatuta, eguerdiko 12:00etan.\nEman eskua elkarri, eta babesa eta indarra Herritarron Itunari. Giza Katea egingo dute bihar, Gure Esku Dagok antolatuta, Donostia, Bilbo eta Gasteiz lotzeko; guztira 201,9 kilometro.\nEta horietako batzuk, beteko dituzte Urumea bailarako herritarrek, Usurbil eta Zarautz artean. 11:30etarako, bere tokia hartuta egon beharko dute, eta 12:00etatik 12:30etara izango da Giza Katea. Tarte horretan, irrati bidez irakurriko dute testu bat, motoak pasako dira argazkiak eta bideoak egitera, eta bi helikopterok osatuko dituzte Donostia-Bilbo eta Bilbo-Gasteiz zatiak, filmatuz.\nEta hortik aurrera, festa giroak hartu ditu hiru hiriburuak. Donostiara mugituko dira bailarakoak: herri bazkaria eta haurren gunea Zuloaga plazan; ekitaldia eta Liher, Sustrajah Band eta Huntzaren kontzertuak Alderdi Ederren; eta DJ Bull Ikatz kaleko bilgunean.\nBaina biharko festarekin, Herritarron Itunean izango dute jarrita bista. Erabakitzeko eskubidea gauzatzeko bidean, «giltzarria» izango da 2019 urtea; eta horregatik, erabakitzeko 2019 arrazoi aurkeztuko dituzte. Hori babesteko, 201,9 kilometro eta 100.000 lagun inguru bihar, elkarri eskua emanda.


Ibarluzea | Karabele Txiki | Orkolaga\nAskoz ezagunagoa da “Karkulo-Enea” izenez. Agidanez, aitonarengandik datorkio izen edo ez-izen hau, aitona zenak buruz kontuak ateratzeko erraztasun handia zuelako. Karabele Txiki du, hala ere, izatez, bere izena.\nKarabeleko zubia eta Martindegiko bidearen hasiera berean eskuinera jo eta aurreraxeago, Zikuñagako auzoan, ibaia eta errepidearen ezkerrean aurkitzen da baserri hau.\nAski patxadako etxea, bi isuriduna, orain garajea lehen ukuilua zuen tokian eta orain eskailera kanpotik duen bezala lehen barrutik. Aita eta aitonaren artean, duela 75 urte, eraikia da etxea, ibaitik legarra aterata.\nKarmen etxeko alaba dut solaskide eta gogoan ditu Inaxio Arrieta eta Maria Vitoria, aiton-amonak etxean.\nGurasoak, aldiz, Bixente Arrieta Vitoria eta Joxepa Otaño Mendizabal izan ziren. Hona hauen seme-alabak: Pepi, Mikeli, Maria, Karmen, Inaxio eta Balentina. Inaxio maiorazgoa bizi izan zen aitarekin etxean.\nOrain, Karmen alarguna, Mari Kruz alabarekin. Beste bi alaba ere baditu honek, Maria eta Pepi, etxetik at jada.\nAita Mendia papelerara lanera eta baserrian handik kanpo. Baserrian lauzpabost behi izaten zituzten, zekor batzuk, zaldia soro lanerako, jatena nahiz simaurra garraiatzeko. Behiak uztarrian. Baratze ona izaten omen, baina familia ere handia. Zerri bat urtero. Esnea kalera eta jatekoa trukean. Talo-irina Osinagako errotatik. Oroitzapen asko ditu gogoan Karmen nire solaskideak.\nOilaskoa, etxean hazia, San Joanetan eta Eguberrietan. Erregetan mandarina bat zapatetan, “ez zen fantasia handirik orduan bazterretan”. Oraintxe balitz bezala oroitzen da Komunio bezperan amonak nola bi arrautza frijitu saritzat eman zizkion, esanez, “jan besteak etorri baino lehen”. Gaztetxo zela opari berezi bezala ispilu txiki bat eman zioten.\nArtoa zuritzeko iluntzeak ere ez dauzka ahantzirik. Artoa zuritu ondoan, afaria eta gaztaina egosiak, katilutxo bana bakoitzari. Babarruna bazkaltzen, porru patatak afaltzen.\nBeste gauza bat ere bai. Razionamenduko ogia, egunean opil bat izaten omen zen gose-urte haietan. Aitari gosaria emango bazioten, Karmen goizean seietan jaiki eta kalera ogi bila. Etxera baino lehen garbitzen omen zuen berari zegokion opila.\nGerraostean jende gehiago ere gose eta barazki bila Karabele Txikira. Amonak hala esaten omen zuen: “Jainkoari esker, gauza batzuk baditugu behintzat eta har itzazue zuek ere”. Eskaleei taloa eta esnea, etxe aurrean, jan zezaten. “Ez da gauza asko eduki behar ematen jakiteko!”.\nHarriturik dago nire Karmen hau oraino, bere guraso eta aurrekoen jarrera edo jokabideaz. Esaterako, auzolana aipatu du. bost baserri baizik ez omen garai hartan Zikuñaga guztian (Andola, Altzega, Aterpe,...) eta nola elkarri lagundu gero! “Umeak, halakotan, artoa ereiten ari dira eta zoazte hazia botatzera” edota “euria dator eta belarra biltzen laguntzera”.\nBenetan, gaur egun ahaztuxeak ditugu honelako jokabideak!.


Trafiko-murrizketak ezarri ziren Parisen iragan astean airearen kutsaduragatik\nTxostenean aurkeztutako datuen arabera, aire kutsadurak gaitz kardiobaskularrengan eta kantzerrarekin lotura du. Gainera, arnasbideko infekzio larriak eta biriketako gaitz kronikoak eragitearen erantzule ere bada aire kutsadura. Estimazio berrietan aurreko azterketek barne hartzen ez zituzten landa-eremuak ere barneratu dira. Hala, airearen kutsadurak heriotza gehien Asiako hego-ekialdean eta Ozeano Barearen mendebaldeko eskualdeetan eragin zituela adierazi du MOEk.\nAire-kutsaduraz hitz egitean kanpoko kutsadura (etxetik kanpo pairatzen dena) eta barne kutsaduraz (etxe barruan izaten dena) bereizten dituzte adituek. Pentsa genezakeenaren aurka, etxe barruan pairatzen den kutsadura da heriotza gehienen eragilea. “Arnasten dugun airea garbitzeak gaixotasun askoren dispertsioa mugatzen du, batez ere emakumeen, haurren eta zaharrenen gisako arrisku-taldeetzat”, baieztatu du MOEren izenean Flacia Bustreok. “Etxean denbora gehiago pasatzen dutenez, emakume eta haur behartsuak dira etxe barruko kutsadura gehien pairatzen dutenak, batez ere ikatza eta egurra erabiltzen duten berogailuengatik eratorritakoa dena”. Orotara, munduan 2.900 pertsonak darabiltzate halako berogailuak eta 2012 urtean 4,3 milioi heriotza eragin zituen barne kutsadurak.\nKanpo kutsadurari dagokionez, 3,7 milioi heriotza egozten zaizkio etxetik kanpo arnastutako aire kutsatuari. Jende asko bi motatako kutsaduren eraginpean bizi denez, orotara aire-kutsadurak eragindako heriotza kopuru totala kutsadura bakoitzak eragindako heriotzen batura baina txikiagoa da.\nMOEren emaitzen laburpena


Lege Oharra - Parean Elkartea\nAsociación para la igualdad PAREAN\nHelbide soziala: Aixin Zolua, 5, behea\nEuskal Autonomia Erkidegoko Elkarteen Erregistro Nagusian inskribatuta dagoela 2015(e)ko urriaren 27(e)an emandako Ebazpenaren ondorioz, AS/G/19592/2015 erregistro zenbakiarekin.\n3.a).- Zerbitzuaren hornitzailea den aldetik, Asociación para la igualdad PAREAN betebeharrak dira HEDABIDE ETA/EDO INGURU DIGITALAK eskainitako zerbitzuak ematea, erabiltzailearekin izandako komunikazioen konfidentzialtasuna bermatzea eta egon daitezkeen erreklamazioei erantzutea.\n3.b).- Zerbitzuak mantentzeko, konpontzeko, eguneratzeko edo hobetzeko lanak eginez gero, Asociación para la igualdad PAREAN-eK HEDABIDE ETA/EDO INGURU DIGITAL honen irisgarritasuna aldi baterako eteteko eskubidea dauka, aldez aurretik jakinarazi beharrik gabe, eta baita ere zerbitzuak emateko edo eteteko. Dena dela, erabiltzaileei jakinarazten saiatu beharko da, egoerak ahalbidetzen badu betiere.\n3.c).- Asociación para la igualdad PAREAN -eK ez ditu eskainitako informazioa edo zerbitzuak zuzenean edo zeharka bermatzen, aplikaziozko legeen arabera eman behar diren edo sozietate honen eta erabiltzailearen arteko akordioan esplizituki deskribatzen diren bermeak salbu.\nAsociación para la igualdad PAREAN -eK ez du hirugarrenek emandako edukirik bermatzen, ezta emandako informazioa egiazkoa, fidagarria, zehatza eta beste erabiltzaileek edo pertsonek erabil dezaten egokia edo komenigarria denik ere.\n3.d).- HEDABIDE ETA/EDO INGURU DIGITAL honen gaineko jabetza intelektualaren eskubideak Asociación para la igualdad PAREAN-i dagozkio. Kopiak egiteko, banatzeko, jendaurrean jakinarazteko eta aldatzeko eskubideak aipatutako konpainiari dagozkio soilik.\nErabiltzaileak HEDABIDE ETA/EDO INGURU DIGITAL honen zerbitzuak zilegi erabili behar ditu une oro, indarreko legea betez, eta Asociación para la igualdad PAREAN -en edo hirugarrenen jabetza intelektualaren eskubideak errespetatuko ditu.\nIldo horretatik, erabiltzaileak bermatzen du HEDABIDE ETA/EDO INGURU DIGITAL honen bitartez aurrera eramaten dituen jarduerak legeari, moralari, ordena publikoari eta ohitura onei egokituko zaizkiola, eta ez direla inolaz ere iraingarriak izango Asociación para la igualdad PAREAN -en izen onerako eta irudi komertzialerako edo HEDABIDE ETA/EDO INGURU DIGITALAREN beste erabiltzaileentzat edo hirugarrenentzat.\nErabiltzaileak ez du Asociación para la igualdad PAREAN -ek haren eskura jarritako zerbitzuen bitartez edukiak kalte edo alda ditzakeen jarduerarik burutuko, eta ez du HEDABIDE ETA/EDO INGURU DIGITALAREN funtzionamendu ona oztopatuko, hots, ez du arazo teknikorik eragingo, ez du birus informatikoak eraman ditzaketen edo HEDABIDE ETA/EDO INGURU DIGITALA osorik edo partzialki kalte, eragotz edo eten dezakeen elementurik transferituko eta ez du beste erabiltzaileen helbide elektronikoan esku hartuko edo aldaketarik eragingo.\nErabiltzaileak dauka sartutako datuak egiazkoak izatearen gaineko erantzukizun osoa, eta, beraz, emandako datuak egiazkoak edo zehatzak ez badira, Asociación para la igualdad PAREAN -ek HEDABIDE ETA/EDO INGURU DIGITALERAKO sarbidea debekatzeko eskubidea dauka.\nAsociación para la igualdad PAREAN -ek ez du bermatzen HEDABIDE ETA/EDO INGURU DIGITAL hau eta bertako zerbitzuak eskuragarri egongo direnik, ezta funtzionamenduan jarraituko dutenik ere.\nEdonola ere, Asociación para la igualdad PAREAN-ek ahalegin guztiak egingo ditu HEDABIDE ETA/EDO INGURU DIGITALA eskuragarri mantentzeko.\nAsociación para la igualdad PAREAN-ek datu pertsonalen pribatutasun-sistemak jartzen ditu erabiltzaileen eskura, hirugarrenek baimenik gabe eskura ditzatela galarazteko. Asociación para la igualdad PAREAN -ek segurtasun teknikoko eta antolamenduko neurri guztiak ezarri ditu erabiltzaileak emandako datu pertsonalen osotasuna, konfidentzialtasuna eta eskuragarritasuna bermatzeko.\nAsociación para la igualdad PAREAN -ek arlo horretan segurtasuna bermatzeko segurtasun-neurri egokiak ezarri baditu ere, ezin du kontrolatu, ezta bermatu ere, erabiltzailearen sistema informatikoan (softwarea eta hardwarea) edo bertan gordetako agiri elektronikoetan eta fitxategietan aldaketak eragin ditzakeen birusik eta beste elementurik ez dagoela HEDABIDE ETA/EDO INGURU DIGITAL honen edukietan.\nAsociación para la igualdad PAREAN -ek ez dauka kalteen gaineko erantzukizunik, edukietan egon daitezkeen birusek sistema informatikoan, agiri elektronikoetan, fitxategietan, etab. eragin ditzaketen aldaketengatik.\nAsociación para la igualdad PAREAN-ek ez dauka erabiltzaileek HEDABIDE ETA/EDO INGURU DIGITALARI eta horren zerbitzuei eta edukiei emandako erabilera kontrolatzeko obligaziorik. Bereziki, sozietate honek ez du bermatzen erabiltzaileek HEDABIDE ETA/EDO INGURU DIGITALA, bertako zerbitzuak eta edukiak Zehaztapen eta Baldintza Orokorrak, eta, hala badagokio, aplikaziozko Baldintza Partikularrak betez erabiliko dituztenik, ezta modu arduratsuan eta burutsuan jardungo direnik ere.\nAsociación para la igualdad PAREAN -ek ez dauka erabiltzaileen nortasuna eta haiek beste erabiltzaileei emandako datuen egiatasuna, iraunaldia, zehaztasuna eta/edo benetakotasuna egiaztatzeko obligaziorik, eta ez ditu egiaztatzen.\nHEDABIDE ETA/EDO INGURU DIGITALAREN edukien gaineko eskubide guztiak Asociación para la igualdad PAREAN-enak dira, edukiak hornitzeko kontratua sinatu duten eta jabetza intelektualaren eta industrialaren nazioko eta nazioarteko arauek babesten dituzten enpresenak izan ezik.\nAsociación para la igualdad PAREAN -en diseinua, irudiak, mapak, grafikoak, markak, errotuluak, zeinu bereizgarriak edo logotipoak, eta HEDABIDE ETA/EDO INGURU DIGITALAREN frameak, bannerrak, softwarea eta iturburuak, xedea, etab. Asociación para la igualdad PAREAN -enak dira, eta, legez, hark baino ez du horiek ustiatzeko eskubidea.\nAsociación para la igualdad PAREAN -ek HEDABIDE ETA/EDO INGURU DIGITALAREN edukiak zainduko ditu, ez dezaten izaera pornografikorik, xenofoborik, diskriminatzailerik, arrazistarik eta iraingarririk izan eta ez dezaten indarkeria sustatu. Halaber, erabiltzaileari kalte egin diezaiokeen edozein egoera saihesten saiatuko da.\nErabilerarako eta nabigaziorako Zehaztapen eta Baldintza hauek eta erabiltzailearen eta Asociación para la igualdad PAREAN -en arteko harremanak legedia espainiarraren arabera arautuko dira.\nBaldintza hauetatik edo bertako edukietatik eta erabiltzailearen eta Asociación para la igualdad PAREAN-en arteko harremanetatik eratorritako edozein auzitarako, alderdiek men egiten diete legez dagozkien Auzitegiei eta Epaitegiei.\nCopyright © 2020 Parean Elkartea | TaPuntuk egindako webgunea


Iparragirre hiribideko plaza inauguratu dute : Otamotz\nSanta Lutzitarako amaitu zituzten Iparragirre hiribideko lanak, eta gaur eguerdian plaza inauguratu dute. Bertako ostalariek eta lanak egin dituen enpresak antolatuta, luntxa eskaini diete herritarrei. Urdaiazpikoa, pintxoak eta ardoa banatu dituzte plazan jarritako mahaietan. Udal ordezkariak ere han izan dira. Plaza espaloiaren altuera berean jarri dute eta edukiontziak lurperatu. “Horri esker espazio asko irabazi da oinezkoentzat, eta tabernek terraza handiagoak jartzeko aukera dute”, azaldu du Mikel Serrano alkateak. Oraindik hainbat xehetasun falta dira lanak guztiz amaitzeko: garajeetarako sarrera txukuntzea, plazan lorontziak eta aulkiak jartzea, eta karga eta deskargarako zonalde bat, besteak beste. Lur azpiko edukiontziak ere ez daude erabiltzeko moduan oraindik. Datozen asteetan egingo dira lan horiek. Eliza aurreko espaloia zabaltzea, hurrengo fasean Hurrengo fasean, eliza aurreko espaloia zabalduko du udalak, eta Piedad kalea eta eliza lotzen dituen zebrabidea altxatu egingo du, autoen abiadura moteltzeko. Lanen azken fasean, berriz, ranpa zabal bat egin nahi da Trintxeratik Iparragirre hiribideko plazara. “Obra ezberdinak baina osagarriak dira, inguru honetako irisgarritasuna hobetze aldera”.


Croissant ontziratuak: Kaloria ugari eta gantz asko [3tik 1. orria] | Aldizkaria | EROSKI CONSUMER\nEuroa etorri zenetik urtebetera, CONSUMERen inkesta\nGrillez hornitutako zortzi mikrouhin labe\nKalefakzio sistema aukeratzea\nBernat Soria, ikertzaile zientifikoa\nBihotzarentzako elikagai osasuntsuak\nConseguírmo-los nosos obxectivos esixe esforzo e disciplina\nKalitate berdina prezio txikiagoan\nKonponketa-aurrekontua idatziz jasotzeko eskubidea du erabiltzaileak\nTraktorearen aseguruko klausula, kaltegarri\nZezen mekanikotik jaustean, adingabekoa kalteturik\nBularra txikiagotzeko ebakuntzak ondorioak utzi\nCroissant ontziratuak: Kaloria ugari eta gantz asko\nKilo laurdenaren inguruko pisua duten formatuetan ontziratutako zazpi croissant lagin aztertu dira oraingoan. Lagin batetik bestera alde handiak daude, bai aleen kopuruan (seitik hamazortzira arte), baita prezioan ere: kiloko 3,31 eurotik (Horno de Oro, Panrico) 5,08 euroraino (Madame Brioche, Bimbo).\nKaloria ugari (443 ehun gramoko, batez beste) eta gantz asko (%16tik %32ra arte) daukate, honen parte handi bat (%30 eta %75, laginen arabera) saturatu edo aseak izanik, hots, osasunarentzat komeni ez diren horiexek, hain zuzen. Nutrizioaren ikuspegitik agertzen dituzten ezaugarri horiek esan nahi dute croissant hauetatik, batez ere haurrek eta gaztetxoek irensten dituztenak izaki, ez dela asko kontsumitu behar eta ez direla gosari nahiz askariko ohiko dietan sartu behar, gainera. Ehun gramo ogi zurik, adibidez, 260 kaloriaz hornituko gaitu eta %1 gantz baizik ez du. Harrigarria bada ere, croissant hauetako batzuen gantz proportzioa txerriki edo behiki erdi gantzatsuaren eta hainbat hestekiren (solomo hesteratu, mortadela edota saltxitxa freskoena, esaterako) parekoa da. Bestetik, har dezagun %16tik %32rainoko gantz horren presentzia eta gosaltzeko tipiko diren croissantez bestelako produktu zenbait: moldeko ogiak %4,5 dauka eta maria motako gaileten gantza %14ra ozta-ozta iristen da.\nGantz osaketarik (gantz-azido ase eta asegabeen arteko proportzioa) osasuntsuena Mildred laginarena da (2,17) eta beste muturrean Madame Brioche (Bimbo) dago (0,35). Gainerako lagin guztiena berdintsua da (1,2 eta 1,66 bitartean) eta osasungarritzat jo daiteke. Gogora dezagun gantz ase asko edo maiz hartzeak kalte egiten diola gure osasunari, gaitz kardiobaskularren arriskua areagotu egiten baita horrela.\nProduktu honen ontziak ematen duen informazioa oker edo osatu gabe doa oraino: La Bella Easo eta Madame Brioche (Bimbo) laginek bakarrik dute behar bezalako etiketa. Gainerako bost laginek araua urratu egiten dute, hainbat akats direla medio (Ikus "Banan-banan" atalean).\nAzterketa mikrobiologikoan, La Bella Easo laginean hauteman zen legamia kopurua legez onartutakoa baino handiagoa izan zen; irregulartasun hori, dena dela, ez da arriskutsua kontsumitzailearen osasunarentzat.\nMildred lagina da nutrizio aldetik orekatuena, karbohidrato gehien (%55) eta gantz (%16) eta kaloria (400 kaloria ehun gramoko) dauzkalako. Horrez gainera, bertan dagoen gantza osasuntsuena da, azido linoleiko (gure organismoarentzat funtsezkoa) gehien daukalako. Azkenik, lan honetan aztertu diren guztietatik aditiborik ez duen bakarra da.\nDastaketa haurrek egin dute, honelako produktuak sarrien kontsumitzen dituztenak beraiek direlako. Epai-mahai horren iritziz, hoberenak Horno de Oro (Panrico) eta Madame Brioche (Bimbo) izan dira. Zerrendaren beste muturrean Martínez lagina nabarmendu da, proba gainditu ere egin ez duelako.\nKalitatea eta prezioaren arteko erlaziorik egokiena Mildred laginak agertu zuen: nutrizioaren ikuspegitik orekatuena izateaz gainera, bigarren merkeena da eta dastaketan emaitza polita jaso zuen.\nZer daukaten: osagaiak\nAukeran, croissant hauek gari-irin, gantz (landarezkoa, olioak, gurina, margarina), arrautza (fresko edo pasteurizatua), azukre (sakarosa, glukosa, glukosa-sirop), esne-hauts, legami eta gatzarekin moldatzen dira. Zenbaitek, aditiboak baliatzen dituzte: emultsionatzaileak, egonkortzaileak, antioxidatzaileak, koloratzaileak eta lurrinak.\nAzterturiko croissant hauek gari-irina daukate, batik bat, Panrico laginak izan ezik (honek malta, soja eta gari-irina baliatzen du orea osatzeko). Gantzari dagokionez, Txindoki markak landarezkoa darabil, La Bella Easo-k landarezko hidrogenatua eta Martínez laginak, partzialki hidrogenatutako landare-gantza, ekilore-olioa eta partzialki hidrogenatutako olioa. Mildred eta Dulcesol produktuek landarezko margarina eta Horno de Oro (Panrico) laginak, margarina bakarrik (bi margarina-motak, partzialki hidrogenatutako landare-gantzak dira). Madame Brioche (Bimbo) opilek gurina baizik ez dute (%17). Mildred, La Bella Easo, Martínez, Txindoki, Horno de Oro (Panrico) eta Dulcesol croissantek arrautza daukate beren formulan.\nLagin guztiek azukrea daukate eta marketako batzuek bestelako gozagarriak ere bai, hala nola Horno de Oro markakoak (glukosa-siropa), Dulcesol-ek (sorbitola), La Bella Easo-k (destrosa) eta Txindoki-k (azukre alderanztua). Mildred, Madame Brioche (Bimbo) eta Martínez laginak dira azukre hutsa (sakarosa) bakarrik darabiltenak.\nEmultsionatzaile edo egonkortzaileek, berez nahastezin diren sustantzien elkarketa iraunkorra errazten dute, nahaskia homogeneo mantenduz. Mildred laginak izan ezik, gainontzeko guztiek emultsionatzaileak baliatu dituzte. La Bella Easok, horiek ez ezik, egonkortzaileak eta Martínezek, lodigarriak ere bai. Bestetik, Horno de Oro (Panrico), Dulcesol eta La Bella Easo croissantek antioxidatzaileak (E-300, L-askorbiko) darabiltzate, produktuari jangarri iraunarazteko. Horno de Oro eta Txindoki laginek kontserbatzaileak (E-282, kaltziozko propionatoa) sartu dituzte. Lurrin-aditiboak dauzkate Horno de Oro (Panrico), Martínez, La Bella Easo eta Dulcesol produktuek. Bukatzeko, koloratzaileak hauteman dira Horno de Oro (S hori-laranja eta tartrazina: biak ere azoikoak dira, hau da, bestelako koloratzaileak bezain osasuntsu ez direnak) eta Dulcesol (B-karotenoa, koloratzaile ez-azoikoa) laginetan. Mildred markakoak dira aditiborik ez duten bakarrak. Datu hauek guztiak ontzietako etiketetatik jaso dira.\nMantenugaiak: azterketak erakutsi duena\nCroissant hauen hezetasun-edukia apala da: %12 (Dulcesol) eta %20 (Txindoki) bitartekoa. Mantenugai ugarienak karbohidratoak dira. Dulcesol lagina nabarmendu da, gainerako guztiek baino proteina (%7) eta karbohidrato (%47) gutxiago eta gantz gehiago (%31) dituelako. Croissant horiek dira, beraz, kaloria gehien dituztenak (502 kaloria 100 gramoko). Beste muturrean Mildred agertu zen, karbohidrato gehien (%55) eta gantz gutxien (%16) zituelarik; berau zen, gainera, kaloria gutxien zeuzkana (400 kaloria 100 gramoko).\nProteina gehien dauzkana (%10) Horno de Oro (Panrico) da. Martínez eta Txindoki errauts gehien dituztenak dira (%1,5, biek ere) eta La Bella Easo laginak %0,9 baizik ez du.\nGantz-azido asegabeak (mono- eta poli-) eta aseen arteko erlazioak gaztigatzen digu nolako gantza erabili den orea osatzerakoan. Insaturatu edo asegabeak osasunarentzat mesedegarri eta saturatu edo aseak kaltegarri direla kontuan izaki, aipatu indize hori zenbat eta altuago izan, orduan eta osasuntsuago izango da elikagaia. Madame Brioche-k izan ezik, gainontzeko lagin guztiek 1etik gorako indizeak erakutsi zituzten; beraz, gantz asegabeen presentzia aseena baino handiagoa zen. Mildred croissantak dira osasuntsuenak (2,17 indizea) eta gantz-azido asegabe gehien dauzkatenak (%31,5). Beste izkinan Madame Brioche (Bimbo) agertu zen, 0,35 indizea eta gantz aseen portzentaje handienarekin (%74).\nFuntsezko gantz-azidoen (gure organismoak ezin sintetiza ditzakeenak: geureganatzeko modu bakarra, beraz, elikagaietan irenstea dugu) kopurua ere neurtu zen. Bi azido horiek asegabeak eta, horrenbestez, osasunarentzat mesedegarri dira: linoleikoa eta linolenikoa. Mildred laginak dauka azido linoleiko gehien (gantzaren %25). Madame Brioche (Bimbo) laginak dauka, berriz, azido linoleniko gehien (%3,8) eta linoleiko gutxien (%2,9). Martínez produktua da denetan linoleniko gutxien daukana (0,39%).\nBai gantz saturatuen eduki altu hori, baita opilgintza industrialeko hainbat produktu fabrikatzean baliatzen den landare-gantza partzialki hidrogenatzean eratzen diren zenbait gantz-azidoren trans isomeroen presentzia ere, guztirako kolesterola, LDL kolesterola eta triglizeridoak gehitzearekin lotu izan dira. LDL motako kolesterola (HDL ez bezala) osasunarentzat kaltegarri da, gaitz kardiobaskularren arriskua areagotu egiten duelako.\nMineralei goazkiela, kaltzioaren (40 mg/100g) eta magnesioaren (19 mg/100g) ekarpen txikiak bakarrik azpimarra ditzakegu; sodioaren edukia (178 mg/100g), berriz, biziki kontuan hartzekoa da, gatzaren kontsumo handiak hipertentsioarekin lotura zuzena baitauka. Bestetik, croissant horiek hainbat bitamina liposolubleren iturri dira, hala nola A bitamina (150 mikrogramo/100g) edo D bitamina (1,2 mikrogramo/100g). Kopuru txikiagotan agertzen dira zenbait bitamina hidrosoluble, hala nola niazina (1,5 mg/100g).\nOndorioz, croissant horien kaloria ugariek (kontu jakina bada ere gosariak behar bezainbeste energiaz hornitu behar gaituela) eta gantz aseen eduki handiak aholkatzen digute oso neurriz kontsumitzea, haurretan loditasun eta plasmaren profil lipidikoaren aldaketak ez nozitzeko, bata zein bestea arazo kardiobaskularren eragile izan baitaitezke. Hortaz, gosari zein askarian bestelako elikagaiak hartzea komeni da: nutrizioaren ikuspegitik hobeak dira, osasuntsuagoak, ogi zuria, moldekoa, maria motako gailetak, fruta, jogurta, laboreak edo, areago, hestekiak (neurriz, dena den).\nPDF: Egin klik hemen honako ekintza hau burutzeko: Informazio hau PDF bertsioan jaitsi (208 Kb)\n[1. orria] Kaloria ugari eta gantz asko\nBi onenetako bat, lagin denetan merkeena


"Auzotarrek erakutsi duten jarrera ikusita, Morlansek etorkizun polita daukala pentsa dezakegu" : Irutxuloko Hitza\nBerrogeialdia ezarri zenetik, egoerari modu kolektiboan aurre egiteko hainbat egitasmo garatu dituzue auzoan. Zein izan zen lehena?\nHasteko, Morlanstarrak auzo elkartearen bidez, auzoan beharrak izan ditzaketen bizilagunei laguntzeko zaintza sarea osatu genuen. Gure asmoa da gizarte zerbitzuen laguntza jasotzen ez duten pertsonengana heltzea: bakarrik bizi direnak, beldurra dutenak, adineko jendea.\nGure auzoaren goiko aldean adineko pertsonak asko bizi dira, eta batik bat beraiengan pentsatuz erabaki genuen antolatzea. Gizarte zerbitzuetako bulegoarekin harremanetan jarri ginen auzoko egoera ezagutzeko, eta zaintza sarea martxan jartzeko telefono zenbaki bat erosi genuen.\nEta, zertan laguntzen diegun? Ba, behar diren gauzetan. Erosketak egiten, txakurra paseatzen eta baita soilik hitz egiten ere. Ez gaude ezertara itxiak, egoera hau egunero aldatu daitekeelako.\nBestalde, auzo elkartearen talde feministaren bidez beste telefono zenbaki bat jarri dugu, etxean edonolako erasoak jasan ditzaketen emakumeei laguntza eskaintzeko.\nNortzuk osatu duzue sare hori?\nAuzo elkartetik sarea osatzen ari ginen bitartean, beste auzokide batzuk euren kasa antolatzen hasi ziren, portaletan laguntza eskaintzeko kartelak jarriz. Hori sekulako poza izan zen guretzat, gainerako auzotarren artean ere mugimendu bat zegoelako ikusi genuelako.\nBada, beraiekin hitz egin genuen eta orain denok elkarrekin ari gara lanean. Auzotarren artean bountario moduan izena emateko fitxa bat zabaltzea otu zitzaigun ere, eta horri esker beste zazpi edo zortzi pertsona agertu ziren prest laguntzeko.\nEta nola iritsi zarete laguntza behar duten pertsonengana?\nSarearen laguntza eskaintzeko kartelak eta sare sozialak erabili ditugu, baina kanal horiek mugatuak dira. Zorionez, jakin genuen goiko aldean bizi den bizilagun batek megafono bat duela etxean, eta, horri esker, han ere tarteka gure mezua zabaldu dezakegu. Horrez gain, auzoko DJak musika jartzen duenetan gure grabazioak txertatzen ditu.\nMorlansko musika sesioak ezagun bilakatu dira. Nondik jaio zen hori egiteko ideia?\nDJ Burunda, sesioez arduratzen den pertsona, Leire plazan bizi da, eta auzo elkarteko batek berarekin hitz egiteko ideia izan zuen. Hortik jaio zen egitasmoa, eta ‘Zortziretan plazan’ izena jarri zioten. Hortik, gerora, Whatsapp talde bat sortu zen, eta dagoeneko 165 pertsona daude hor.\nTalde horren bitartez eguneroko ekimenak antolatzen eta zabaltzen dituzte. Hor dagoen mugimendua mugatua da, ordea, soilik Leire plazan bizi diren auzotarrek gozatzen dutelako. Atzean daudenak jeloskor daude. Baina beti bideoak egiten saiatzen gara, besteek ere ikusi ditzaten.\nHorren harira, DJ Burunda aski ezaguna bilakatu da sare sozialetan. Egunero saio bat egiten du bere ekipoarekin, 20:00etan, eta asteburutan, berriz, gai bereziak jartzen dizkiote (adibidez, 1980ko hamarkada), eta jendea mozorrotu egiten da balkoietan dantza egiteko.\nEta, gaua iritsi arte, zer?\nAipaturiko Whatsapp talde horretan gauza asko antolatzen dira, eta umeentzako ere hainbat ekimen egiten ari gara. Bingoa, esaterako. Jendeak izena ematen du Whatsapp bidez eta gero bakoitzak bere txartela egiten du etxean. Bonboa balkoi batean jartzen dute eta gero zenbaki bakoitza oihukatu behar da, baten batek ‘bingo’ esan arte.\nHalaber, auzoan yoga aretoa duen pertsona batek ariketak bidali zizkigun, eta goiz batean ere yoga egiten aritu ginen. Eta, hori guztiaz gain, egunero omenaldiak egiten ditugu, ez soilik osasun langileentzat, baizik eta egunotan denontzako lanean ari diren langile guztientzat. Eta baita kazeroladak ere, izan Borboien aurka, Zaldibarko kasua argitzeko eskatuz edo indarkeria jasaten duten emakumeen alde. Protesta egiteko arrazoirik ez zaigu falta.\nZerk mugitzen zaituzte horrenbeste gauza antolatzera?\nGerra garaian tropak animatu egin behar dira. Etxean gaude kalera atera ezinik, eta egitasmo hauek, behintzat une labur baterako badira ere, alaitasun apur bat ematen digute. Agian ez zara egunero balkoira aterako, baina animoz ondo bazabiltza eta ateratzen bazara une atsegin bat pasako duzu.\nEta zaintzari loturiko egitasmoak aisialdirako ekimenak bezain garrantzitsuak dira, edo gehiago. Eta, auzotarrek arlo horretan erakutsi duten jarrera ikusita, Morlansek etorkizun polita daukala pentsa dezakegu.\nBeharbada indartuta aterako zarete egoera lazgarri honetatik.\nEa hala den, behintzat honek guztiak alde positibo bat izan dezan. Hau amaitzerakoan, ziurrenik auzoko Whatsapp talde hori desegin egingo da, baina argi dago hor sartuta ibili diren auzokide askok etorkizunean modu aktiboagoan hartuko dutela parte auzoan. Ez daukat horren zalantzarik.\nBerrogeialdia atzean utzitakoan ere festa bat antolatu beharko duzue, behintzat.\nBai, noski. Auzoko festak maiatzean dira, eta ez dut uste horretarako garaiz iritsiko garenik, baina aurkituko dugu honen amaiera ospatzeko unea eta modua.


Probintzia Guztiak Cordoba\npisu - Córdoba (Santa Rosa)\npisu - Córdoba (Arcangel)\npisu - Córdoba (Salesianos)\n108.500 € - 460 €/hilabetea\nPAG 1/15 - TOTAL 179 Jabetzak\npisu - Córdoba (Santa Rosa) , Eraikitako azalera 71m2, 3 Gelak, 1 bainugelak.\npisu - Córdoba (Santa Rosa) , Eraikitako azalera 55m2, 2 Gelak, 1 bainugelak.\npisu - Córdoba (Santa Rosa) , Eraikitako azalera 125m2, 3 Gelak, 2 bainugelak, Igogailua.\npisu - Córdoba (Carlos III) , Eraikitako azalera 111m2, 3 Gelak, 1 bainugelak.\npisu - Córdoba (Sagunto) , Eraikitako azalera 85m2, 3 Gelak, 1 bainugelak.\npisu - Córdoba (La Magdalena) , Eraikitako azalera 79m2, 2 Gelak, 1 bainugelak.\npisu - Córdoba (Santa Rosa) , Eraikitako azalera 110m2, 3 Gelak, 2 bainugelak, Igogailua.\npisu - Córdoba (Poligono Guadalquivir Zona Baja) , Eraikitako azalera 74m2, 3 Gelak, 1 bainugelak.\npisu - Córdoba (Ciudad Jardín) , Eraikitako azalera 103m2, 3 Gelak, 1 bainugelak, Igogailua.\nSalmenta 96.500 €\npisu - Córdoba (Fuensanta) , Eraikitako azalera 89m2, 3 Gelak, 1 bainugelak, Igogailua.\npisu - Córdoba (Sector Sur Zona Baja) , Eraikitako azalera 61m2, 3 Gelak, 1 bainugelak.\nSalmenta 83.500 €\npisu - Córdoba (Avenida de Cadiz) , Eraikitako azalera 80m2, 3 Gelak, 1 bainugelak.\nEgin klik hemen WhatsApp bidez edozein zalantza argitzeko15:59\nDerechos: Zure eskubideak zure datu pertsonaletara sartzeko, aldatzeko, ezabatzeko, aurka egiteko, transferitzeko edo ezabatzeko eskubidea erabil dezakezu helbide elektroniko bidez: info@buscopisos.es


BAD ARGUMENTS ~ Blog de Petronor\n24.1.15 Unknown No hay comentarios\nBad arguments (Bookofbadarguments.com) deritzon liburuan, modu oso erakargarrian eta begitik sartzen diren irudiak erabiliz, baliorik gabeko argudioen sailkapen bat agertzen zaigu. Hona hemen bertan agertzen diren adibide batzuk:\n1. Ondorioen arabera argudiatzea\nZerbaiten ondorioak onak badira, hori egia da, eta alderantziz. Dostoevskyk esan zuenez, "Jaungoikorik ez badago, dena da legezkoa", eta horren ondorioz Jaungoiko bat izan behar dela argudiatzea\n2. Lastozko gizona\nArgudio baten aurka egin baino lehen, argudioaren karikatura bat azaldu eta horren kontra egin. Askoz errazagoa da aurkariaren karikatura bati erasotzea, bere iritziaren osotasuna kontutan izan baino lehen.\n3. Baliorik gabeko adituetan oinarritzea\nArgudio faltsuetatik erabilitakoena, aditu orokor ezezagunak, aintzinako jakintsuak edo aurkitu ezinezko adituetan oinarrituz argudiatzea. Adibide gisa, teknologikoki ain aurreratuak ziren txinatarrak astrologian sinesten zutenez, astrologia egia da.\nCategoría: Elías Unzueta , Filosofía


Presentatu zure trailer faltsua DarkFest-era, FANT eta DARK telebista katea antolatutako lehiaketa! - Bilbao Gazte\nPresentatu zure trailer faltsua DarkFest-era, FANT eta DARK telebista katea antolatutako lehiaketa!\nBilboko zinemaldi fantastikoa, FANT, beldurrean espezializatutako DARK telebista katearekin elkartu da bere trailer faltsu lehiaketa indartzeko eta zabaltzeko. DARKFEST-en izena emateko epea apirilaren 5ean amaituko da eta webgunearen bitartez presentatu ahal dira.\nBideoak ezin izango du bi minutu baino gehiagoko iraupenik izan, eta fikziozko beldurrezko film baten promozioa simulatu beharko du. Epaimahaiak, Koldo Serra eta Roberto San Sebastian zinemagileen esku dagoena, trailer faltsurik hoberena hautatuko dute, 700€-ko sariarekin. Ikus-entzuleek aukeratutako lanak, webgune honen bidez, 350€-ko saria jasoko du.\nEpaimahaiaren iritziz finalistak eta irabazlea diren trailer faltsuak eta ikus-entzuleen boto gehien jasotzen duena apirilaren 27an eskainiko dira Bilborocken PRE-FANT barruan. Saio horretara doazenek, FANTeko Ikus-entzuleen 200€-ko saria jasoko duen euren lan atseginena bozkatzeko aukera ere izango dute.\nPrevious 600 ikasle Bullying-aren kontra\nNext Ostiralean egile gazteak protagonistak BILBAOPOESIAN


POBREEN MUNDUKO EGUNA 2020 | Bizkaiko Caritas\nPosted by Caritas Bizkaia on viernes, noviembre 6, 2020 · Leave a Comment\nLaugarren urtez jarraian, Frantzisko Aita Santuak Pobreen Munduko Jardunaldia ospatzera deitu gaitu, gure elizbarrutian urte hauetan elizbarrutiko solidaritate Koordinakundearekin bat eginarazi duguna.\nAita Santuaren hitzei jarraituz, «Eskua luzatzea zeinu bat da: hurbiltasuna, elkartasuna, maitasuna berehala gogorarazten duen zeinu bat» da aurten deitzen digun leloa: «Tira tu mano – Emon bostekoa».\nEgungo egoerara egokituta, aurtengo proposamena bi keinutan gauzatzen da:\n– «Emon bostekoa» murala\nDatorren astean (azaroaren 9tik 15era), kristau alkarteetako gune ezberdinetatik esku siluetak itsatsiko dabezan muralak egingo dira, «Pobretutako pertsonari eskua luzatzea» eskatzen daben konpromiso zehatza biltzen dabenak.\nCaritasen proiektuetatik abiatuta, komunitateko gainerako taldeekin partekatuko dugun mural bat eraikitzen parte hartuko dugu.\n– «Partekatu zure soldataren egun bat gehien sufritzen dutenekin»\nPandemiaren garaian Elizaren ekintza oso esanguratsua izan da, baina bizi dugun krisi sanitario, sozial eta ekonomikoari erantzuten jarraitu behar da. Proposatzen da soldataren egun bat partekatzea krisiak bereziki kaltetutako pertsonekin, etxerik gabeko pertsonekin, langabetuekin, migratzaileekin, baliabiderik gabeko adinekoekin, gaixoekin, hegoaldeko herrialdeetako pertsonekin. Parrokia bakoitzak dohaintzak jasoko ditu eta diru-bilketa horrekin lagunduko den proiektu solidarioa erabakiko du.\nParte hartzeko hainbat aukera daude, eta pertsona pobretuenen aldeko gure aukera ikusarazteko gonbita egiten digute.\nez, ostera, goibel edo beharturik, Jainkoak emoile alaia maite dau-eta 2 Korintoarrei 9, 7.\nInformazio gehiago: www.zeinu.bizkeliza.org /


Fermin Muguruza, Mikel Urdangarin eta Joseba Sarrionandia Donostiako Zinemaldian - PostData\nFermin Muguruza, Mikel Urdangarin eta Joseba Sarrionandia protagonista izango dira bihar hasiko den Donostiako Zinemaldian. Bertan, Muguruzaren Black is beltza filma aurkeztuko da; Urdangarinen bizitza ardatz hartuta Oier Aranzabalek egindako Margolaria dokumentala ikusgai izango da; eta azkenik Gure oroitzapenak filmean, Sarrionandiaren alde anitzeko unibertsoa erretratatuko dute hamabi zinemagilek.\nFermin Muguruza – Black is beltza\nFermin Muguruzaren kasuan, Black is Beltza eleberri grafikoa bizidun bihurtuko da pantaila handian Muguruzak zuzendutako animazio-filmaren bitartez. Aurrez, Checkpoint Rock: Canciones desde Palestina (Zinemira, 2009), Next Music Station (Zinemira, 2011), Zuloak (Zabaltegi, 2012) eta Nola? (Zinemira, 2016) aurkeztu ditu irundarrak Zinemaldian. Black is Beltza filmari Unax Ugaldek, Emma Suárezek, Sergi Lópezek, Maria de Medeirosek, Óscar Jaenadak, Ramón Bareak, Ramón Agirrek, Jorge Perugorríak eta Rossy De Palmak jarri diote ahotsa, besteak beste.\nFilm honi zuzenki lotuta, egun hauetan aurkeztu du musikariak izen bereko soinu banda. Bere esanetan, filmean kontatzen den bidaia aurkezten da musikaren bidez kontatua.\nMikel Urdangarin – Margolaria\nMusikariak iaz kaleratu zuen Margolaria izeneko diskoa, baina aurten, berriro ere, panoramaren lehen lerrora pasa da izen bereko filma sortu baitu Oier Aranzabal zuzendariak. Artistaren bizitzan, sorkuntza prozesuan, zehar bidaia geografiko bat egin du. Artista orok A aldea duen bezala, ikusleak ikusten ez duen B alde bat ere badu. Zehazki bi alde horiek erakutsi nahi izan ditu Aranzabalek.\nGure oroitzapenak talde-filmean, Joseba Sarrionandiaren alde anitzeko unibertsoa erretratatuko dute hamabi zinemagilek: Oskar Alegría, Özcan Alper, Asier Altuna, Mireia Gabilondo, Eugène Green, Itziar Leemans, Ane Muñoz, Maider Oleaga, Carlos Machado eta Maialen Sarasua zuzendariek, eta aurten Zinemaldian bi filmekin parte harturik, baita Josu Martinezek eta Fermin Muguruzak ere\nAzaroan, Gure oroitzapenak proiektu horren barruan, Elkar argitaletxeak izen bereko liburua eta 2 cd aurkeztuko ditu, poema musikatuen bilduma sendoa. 32 kantuk osatzen duten bildumaren bidez, Iurretako idazlearen unibertso musikalari errepaso handia ematen zaio. Lan honek, Joseba Sarrionandiaren poesiaren hedapena bilatu nahi du, eta, orohar, poesiaren garrantzia aldarrikatu.\nblack is beltzaDonostiako Zinemaldiaelkar argitaletxeaeuskarazko edukiakFermin MuguruzaGure oroitzapenakJoseba SarrionandiaMargolariaMikel UrdangarinOier Aranzabal\n← “Black is beltza” filmaren soinu banda eskuragarri\nArian irakurgai berriak: “Historia ala istorioa” eta “Naia eta eskultore itsua” – elkarrizketa →


Azaroaren 23an, larunbatean, elkartu ginen Oiartzunen. Dibertsitateen gaiari heldu diogu aurtengoan. Sarrera honetan, egunaren kronika, argazkiak eta laburpen bideoa aurkituko dituzu.\nHurbildutako herritarrez gain bost kolektiboetako kideak izan ginen bertan: Sorburu kooperatiba feminista, Garaipen Elkartea, Ilusionista Sozialak, Naizen, VEDI (Ventanas a la Diversidad) eta Haziak egitasmoa. Kolektibo bakoitza eta egunaren nondik norakoaren aurkezpen orokor baten ondoren, Haizea eta Ura eremuetan elkartu ginen guztiok. HAIZEA eremuan kultura herrikoiak eta emakumeak izan ziren protagonistak; URA eremuan, berriz, sexu-identitateek eta irudizko mugak.\nEremu bakoitzean dinamika oso ezberdinak burutu eta josi ziren, baita bizipen oso ezberdinak sentitu hitzaldi eta tailerren bitartez.\nHemen Oiartzungo Hitzako lagunek egindako erreportajea duzue:\n[Galeria] Dibertsitatea altxorra dela frogatu dute Haziak Egunean\nBereziki txiki eta familientzako eremu honetan, Naizeneko kide den Bea Severren “Neska mutil denak gara altxorrak” aurkezpena entzun ondoren parte hartzaileek sormena eta artera jo genuen VEDI, Abaraxka ludoteka eta Haziak-eko kideekin batera. Dibertsitsatea tailer ezberdinen bitartez plazaratzeko parada izan genuen. Lurrean etzanda jarri eta norbanakoen giza gorputz ezberdinak marraztu genituen baita hauek apaindu koloreztatzen eta gometxak jarriaz. Kutxa magikoen tailerrean, “Nor naiz/nor zara/ nor gara?” galderak erantzun genituen marrazki bitartez. Marrazki hauek gero kutxa magikoen bidez marrazki bizidun bihurtu genituen. Eta hirugarren tailerrean irudimena lagun, izaki eta mundu berriak eraiki genituen collage-animatuen bidez: aurkitu, aukeratu, moztu, itsatsi, kendu, jarri…\nEmakumeak, emakume migranteak eta kultura herrikoiak izan ziren protagonista. Garaipen, sorburu kooperatiba feminista eta ilusionista sozialak elkarrekin josi zituzten tailerrak bertaratutakoekin batera.\nGaleria honetan dauden argazkiak Oiartzungo Hitzako Erik Gartzia kazetariarenak dira.


Nahi ez badugu ere | Iritzia | Berria\nNahi ez badugu ere\nHilabeetako neke luzearen sari, albait urrunen jotzen dut kanpora burua freskatze aldera. Eguneroko zereginak zokoratu eta bizi-berritu. Nola? Kazetetako gehigarriek erakusten diguten maneran, alegia, merezi duten tokietara jota; usain, hots, irudi ezezagunez beteta ardura astunek burmuinean libre utzitako tokia. Nolabaiteko ordezkapen bat, hala esan baliteke behintzat.\nHainbesteko ibiliak bazterrak nahastea ekar lezake, baina. Neuri gertatu zitzaidan. Egondako tokiren bat aipatzen zutelarik lagun artean, ezgauza sentitzen nintzen denboran eta espazioan identifikatzeko. Argazkilaritzaren dohainez jabetu nintzen arte. Bidaietan ateratako irudien bidez, dena bestela antolatzen hasi zen nire buruan. Abantaila batez, gainera: nahasmena konpondu ez ezik, berregin egin lezaket orain enkuadre hartan bizitakoa, izan usain, kolore, hots edota bulkada basa. Hala bihurtu naiz, ohartzerako, diogenes digitala: itsas-labarrak, kale arteak, ate koloretsuak, denda zaharrak, zeru txatalak, animalia otzanak... zer ez da kabitzen tarjeta batean.\nArazo potoloa dut orain. Nazkatu egin nau edertasunak. Nik jendea nahi dut atera, zenbat eta bitxi, desberdin eta exotikoago, askozaz hobe. Nirean ez dagoen mundua bildu nahi dut, zirrira horrexen pozean bizi naiz kanpoan naizela: megapolietako etxegabeak eta indigena australak, ume langileak eta puta zangoluzeak. Bero apur bat.\nNoViolet Bulawayo zimbawetar idazleak kolpetik hoztu nauen arte: «Eseri garenean, gizona argazkiak ateratzen hasi zaigu. GKEetakoek benetan gustuko dute hori egitea, euren lagunak edo senideak bagina bezala, etxera itzultzean argazkiei begira daudela 'honek halako zuen izena' esatea maite balute bezala. Haiei bost guretzat lotsagarri gertatzea zikin egotea, zarpail janztea edo guk ez nahi izatea erretraturik ateratzerik. Baina ez diogu ezer, badakigulako argazkien ondoren opariak datozela».


KADETE EL: Tabirako eta Easo-ren azken segunduko garaipenak - Euskal Saskibaloi Federazioa\nAlbisteak / Kadete Euskal Liga / KADETE EL: Tabirako eta Easo-ren azken segunduko garaipenak\nKADETE EL: Tabirako eta Easo-ren azken segunduko garaipenak\nLehen jardunaldia Kadete Euskal Ligan: emaitza zabalak eta faboritoek bere indarra erakusten. Baina emozioz beteriko amaierekin ere. Azkoitian, Fraileren hiruko batek garaipena eman zion Easori, 3 segunduren faltan. Eta Donostian, Tabirakok Easori irabazi zion Gonzalez-en libre bati esker.\nAzkoitian hasten dugu denboraldiko lehen laburpena. Etxeko taldeak 12 puntuko aldearekin bukatu du lehen laurdena. Baina pixkanaka, Easok murrizten joan zen eta buelta eman zion hirugarren laurdenean (42-45). Emozioz beteriko amaiera eta Fraileren hiruko erabakigarria.\nAstebukaerako beste partidu parekatua Ortuellako El Barracon jokatu zen: Santurtzik Mondragon Unibertsitatea gainditu zuen (76-71). Bizkaitarrek neurketa apurtu zuten hirugarren laurdenean eta laugarrenean eutsi zioten bere aurkariaren erreakzioari.\nVitoria-Gasteizen, txapeldunak bere botere guztia erakutsi du: 48 puntu lehen laurdenean eta 140 puntu amaieran Fundación 5+11rentzat Redline Mekantika TAKE-ren aurka.\nEta La Kasillako derbi bilbotarran, Fundación Bilbao Basket-ek epaia eman zion lehen zatian (44-23), Centro de Estudios Mikeldiren aurka. Unamunoren taldeak nabariki hobetu zuten bigarren zatian, garaipen partziala lortuz.\nBidebietan izan zen jardunaldiko emozio guztia. Beti aurretik, Tabirako Baquek 10 puntuko aldea izan zuen amaitzeko 3 minuturen faltan. Baina Aldaz eta Ramos-en hirukoek 60nako berdinketa ipini zuten markagailuan, 31 segunduren faltan. Erantzukizun guztia Gonzalez-entzat eta Tabirako jokalariak libre bat sartu zuen. Azken aukera izan zuten donostiarrek, baina garaipena Durangora joan zen.\nOrdizia KE da denboraldiko lehen liderra. Gipuzkoarrek ez zioten aukerarik eman Loiola Indautxuri, atsedenaldian erabakitako partidan (53-11).\nGaraipen erraza lortu zuen ere Lointek Gernikak Malosten, MoviltecK ISB-ren aurka. Bizkaitarrek defentsa bikaina burutu zuten lehen zatian eta, bigarrenean, erasoan hobetu zuten arazorik gabe irabazteko (67-38).\nEta Unkinan, jardunaldiko bigarren etxetik kanpoko garaipena. Mondragon Unibertsitatea Ointxe Araskik Eusko Art Ibaizabal-i irabazi zion (61-76), oso partida atsegingarria zaleentzat (32-40 atsedenaldian). Bigarrenean, etxekoek ezin izan zuten kanpokoen saskiratzaile erritmoa jarraitu.\n25 iraila, 2019|Kadete Euskal Liga|\n22 ordu ago


Sukalde eta garbitzaile, heziketa berezia eta Haurreskolak Partzuergoko grebak etetea erabaki dugu, akordio onak lortuta | LAB SINDIKATUA\nIrakaskuntza Hezkuntza Sukalde eta garbitzaile, heziketa berezia eta Haurreskolak Partzuergoko grebak etetea erabaki dugu,...\nSukalde eta garbitzaile, heziketa berezia eta Haurreskolak Partzuergoko grebak etetea erabaki dugu, akordio onak lortuta\nLAB sindikatuak Sukalde eta Garbitzaile, Heziketa Berezia eta Haurreskolak Partzuergoko kolektiboetan hurrengo Martxoaren 14rako eta 15erako, zein Aste Santuko oporraldien ondoren iragarrita zeuden greba eta mobilizazio dinamika guztiak etetea erabaki du. Halaxe iragarri dugu gaur, Bilbon egindako agerraldi batean. "Greba, borroka eta mobilizaziaori esker, garaipenera bidean urratsak eman, mahaiak desblokeatu eta hauek edukiz betetzea lortu dugu", jakinarazi dugu..\nHilabeteetako mobilizazio eta konfrontazio dinamika bere emaitzak ematen hasi da. Borrokak, langileen elkarlanak eta mobilizazioek izan duten erantzun zabal eta arrakastatsuek inflexio puntu bat markatu dute. Hezkuntza Sailak gure aldarrikapen taulari lotutako edukiak mahaietara ekartzea beste biderik ez du izan. Mahaiak desblokeatzea lortu dugu eta gertaera hau langileon garaipen gisa irudikatzen dugu. Langileen borrokak bere emaitzak ematen dituela argi adierazi nahi diogu Euskal Herriko langileriari; borrokari esker urteetan blokeatuta egon diren negoziaketetan urrats kualitatibo nabarmenak eman ditugu. Beraz, zorionak berriro ere jendartearen eraikuntzarako, hezkuntza eraldaketarako tresna gisa ulertzen duzuen guztioi, eta egunero, horretan lanean diharduzuenoi.\nKolektibo hauetan, negoziazioaren abiapuntua izango diren akordio on batzuk lortu ditugu, lehen esan bezala, langileen borroka eta greben jarraipen arrakastatsuari esker. Langileen lan baldintzak eta eskaintzen dugun zerbitzuaren kalitateak hobera egingo dute akordio hauekin. Hezkuntzaren kalitatea eta langileon baldintzak hobetzean, kapitalismoa zein estatuekin dugun lehian langile klaseak burujabetza sozialean sakontzen du. Guk, Euskal Herrirako sistema propioa eraiki nahi dugu, eta bide honetan ari gara. Izan ere, etorkizuneko hezkuntza sistema, langileon lan baldintza duinak jasotzeaz gain, herriaren beharretara egokitu beharko da, eta gainera, ikaslea erdigunean kokatuko du, berau ardatz bilakatuz eta hezkuntza kalitatea bera bermatuz.\nLABen ikuspuntutik, kolektibo hauek egoera espezifikoa dute hezkuntza komunitatearen baitan. Urteetan zehar murrizketa ikaragarriak pairatu dituzte Hezkuntza Saila zein Administrazio orokorraren partetik. LABen erronka, borroka eta konfrontazioaren bitartez murrizketa politika horri buelta ematea eta lan baldintzak hobetzea izan da beti, hezkuntzaren kalitatea bera bermatu dadin. LABi zilegitasuna bere afiliatu eta hurbilekoek ematen diote eta kontraste lan jarrai eta sakon bat egin ostean, mobilizazioak eteteko argudio eta arrazoiak nabarmendu egin dira. Zentzu honetan, hezkuntzako mahai negoziatzaileek eman dezaketen guztia baliatu dugula uste dugu. Aldarrikapen taulatik zintzilik geratutako edukiak, Mahai Orokorrean argitu beharrekoak dira, dagokion markoaren baitan eta zerbitzu publiko gisa borrokatu beharrekoak.\nBorroka dinamika honi esker, hauek dira langileen lan baldintza eta zerbitzuaren kalitatea hobetzera bidean lortutako aldarrikapen esanguratsuenak:\n– Zikloaren aitortza politikoaren norabidean urratsak ematea lortu da, zikloari berari\nizaera hezitzailea aitortuz. Era berean, herrietako haurreskolen biziraupena bermatzen da.\n– Ordezkoen araudi duina eta ordezkapenak betetzea lortuta haurreskoletako lan zama\narintzea lortuko da, hezkuntza zerbitzuaren kalitatea nabarmen hobetuko delarik.\nMerezitako aitortza eta inklusibitatearen bidean, historikoak izan diren hiru aldarrikapen lortu ditugu:\n– Fisioterapeuta, Lan terapeuta eta Gizarte langileen ekiparazioa.\n– Asteko jardunaren zehaztapena.\n– Garraioa gure funtzioetatik kentzea.\nSukalde eta Garbitzaileetan\nLangile hauekiko eta euren lanarekiko merezitako aitortza ematen da:\n– Kolektiboaren pribatizazioa ekiditen da.\n– LPZ handitu eta lanpostu berriak sortzen dira.\n– Ratioak eta metrajeak definitzen dira, lan zamak arintzeko funtzioak zehaztuz.\nLABek oso argi utzi nahi du mobilizazioak eten besterik ez ditugula egin. Mahaiak desblokeatzeko baldintzak ematen direla, baina lan hitzarmen berriak lortzera bidean negoziaketek jarraitu egingo dutela hemendik eta aurrera. Borrokan jarraituko dugu inolako zalantzarik gabe, izan zerbitzu publikoetako mahai orokorrari begira zein kolektibo hauetan lan hitzarmen berri eta duinak lortzera bidean. Ibilbidearen amaieran gaudela uste duten horientzat, argi eta ozen esan nahi diegu bidearen hasieran besterik ez gaudela! Administrazioaren jarrera itxia apurtu dugu borrokaren bidez eta negoziaketetan sakontzeko aukera ireki dugu, baina inolaz ere, ez diegu txeke zuri bat emango ezta mahaiak berriro ere blokeatzeko tarterik utziko. Borrokan jarraituko dugu!\nBorroka honen beste adibide eta froga garbi bat irakasleen kolektiboan greba eta mobilizazioetan jarraitzen dugula da. Kolektibo honetan orain arte izandako negoziaketetan, LABek ez ditu bere helburu eta espektatibak asetuta ikusi eta mobilizazioak eteteko gutxiengo baldintzarik ez da ematen gaur egun. Horren ondorioz, konfrontazio dinamikarekin aurrera egitea beste biderik ez digu uzten Hezkuntza Sailak. Hala ere, dagokigun erantzunkizunarekin lan egiten jarraituko dugu kolektibo honetan ere, akordio duin bat lortzeko asmoarekin.\nBukatzeko, LAB sindikatutik borrokaren balioa beste behin ere azpimarratu nahiko genuke, Eusko Jaurlaritzak azken urteetan izan duen jarrera immobilista pitzatzeko balio izan diguna, eta ziurtasun osoz, etorkizunean ere balio izango diguna. Langileek duten tresnarik indartsuena dela beti esan izan dugu, baina gaur plazaratzen dugun adibide honek bere balioa berretsi eta indartu egiten duela zinez uste dugu.


Berri Txarrak taldearen azken bi kontzertuak Nafarroa Arenan, azaroak 22 eta 23\nHirukoteak asteburu honetan burutuko du agurra, Iruñeko Nafarroa Arenan, “geldialdi mugagabea” abiatu aurretik. 20.000 zale eta Nizuri Tazuneri eta Leihotikan taldeak izango ditu lagun.\nBerri Txarrakek "etengaldi mugagabea" egingo du igandetik aurrera. Argazkia: Gaizka Peñafiel.\nGelditu, aurrera egiteko\nBerri Txarrak badoa. Hirukoteak asteburu honetan esango dio agur publikoari Iruñean, Nafarroa Arenan, ostiral-larunbateetan kontzertua emanez. 10.000 pertsona baino gehiago izango dituzte lagun gau bakoitzean, baita Nizuri Tazuneri eta Leihotikan taldeak ere, ostiral eta larunbatean hurrenez hurren.\nAteak 19:00etan irekiko dituzte bi gauetan, handik bi ordutara hasiko da artista gonbidatuaren emanaldia eta 22:30etik aurrera Berri Txarrak bere azken kontzertuak emango ditu “etenaldi mugagabean” murgildu aurretik. Gorka Urbizurengan beti goraka joan den 25 urteko ibilbide oparo eta etengabeak eragindako “higadura emozional eta fisikoak” ekarri du gelditzeko erabakia, baita bere bizitzako taldeak ezartzen dizkion mugetatik at sortzen jarraitzeko gogoak ere.\nErregai emozionala eta pizgarri intelektuala\nAtzean geldituko dira, igandetik aurrera, mende erdiz arriskuak, pasioak eta lan eskergak gidatu duten ibilbide musikala, estudioko bederatzi disko, mila kontzertu pasatxo, nazioarteko birak eta ia ehun kanta zintzo, atzo, gaur eta biharko entzuleentzako erregai emozional eta pizgarri intelektuala.\nBerri Txarraken lorpenen zerrenda luzean, baina, garaipen bat gailentzen da ororen gainetik: errazkeriaren aroan inertziak uxatu dituzte, eta ziurgabetasunen aroan helduleku emozionala eskaini.


Arropa eskaera berria egiteko epea ireki du Jokin Ormaetxea txirrindulari elkarteak - Azkoitia - Maxixatzen.eus\nArropa eskaera berria egiteko epea ireki du Jokin Ormaetxea txirrindulari elkarteak\nAndoni Elduaien 2020-11-21 08:54\nElkarteak egin dituen diseinu berriko mailotak datorren ostiralera bitartean probatzeko aukera egongo da. Eskaera egiteko azken eguna, berriz, abenduaren 4a izango da.\nJokin Ormaetxea txirrindulari elkarteak arropa eskaera egiteko aukera zabaldu du. Elkarteak jakinarazi duenez, diseinu berri bat egiteko aukera izan dute. Mailotetan, esaterako, bi aukera eskainiko dituzte; batetik, ProClassic izeneko mailota, eta bestetik, ProTeam izenekoa.\nElkarteak adierazi du ProClassic izeneko mailota orain arte elkarteak erabili duenaren "antzekoa" dela, eta bigarrena soinera itsatsita eramaten direnen estilokoa dela. Elkarteak arropa probatzeko aukera emango du datorren ostiralera arte, eta horretako, Ion Aizpururekin jarri beharko da harremanetan, 635 75 85 96 telefono zenbakira deituta.\nBehin arropak probatu ondoren, txirrindulari elkarteak arroparen eskaera egiteko abenduaren 4ra arteko epea emango du; eskaera guztiak posta elektroniko bidez egin beharko dira, jokinormaetxea@gmail.com helbidera idatzita.\nTxirrindulari elkartearen diseinu berriak.


Bisitariei eta zerbitzuen sektoreari euskararen garrantzia ikusarazteko kanpaina abiatuko du Uemak - Azpeitia - uztarria.eus\nAndoni Elduaien 2022-06-20 08:55\nDozenaka udalekin eta garapen agentziekin batera ondu du kanpaina Uemak, eta helburua da udan bisitariak zein bisitariekin harremana duten zerbitzu sektoreko arduradunak eta langileak euskara aintzat hartzera eta erabiltzera animatzea.\nHirugarren aldiz martxan jarriko du Uemak Bertatik bertara udako kanpaina, zerbitzuen sektorean euskara sustatzeko. Bihartik, ekainak 21, irailaren erdialdera arte izango da martxan kanpaina, eta horren helburua da bisitariek zein bisitariekin harremana duten zerbitzu sektoreko arduradunek eta langileek euskara aintzat hartzea eta erabiltzea.\nKanpaina aurrera eramateko, hainbat baliabide eskainiko ditu Uemak, eta iaz bezala 250.000 mahai-gaineko inguru banatuko ditu herriko tabernetan eta jatetxeetan. Dozenaka udalek –tartean Azpeitikoak– eta hainbat garapen agentziak egin dute bat kanpainarekin, iaz bezala. Kanpainarekin, bertako produktuen, paisaiaren eta gainerako eskaintza zabalaren berri eman nahi du herritarren artean. "Udalerri euskaldunen nortasuna egokien islatzen duena euskara da", nabarmendu du Uemak.


Entzun hitzak | erritarrak | GAUR8 - mila leiho zabalik\nZenbateraino erreparatzen diegu entzuten ditugun kantuen mezu edo istorioei? Egun tendentzia da kantuak deskargatu eta pilatzea; eta horrek dakar taldeek eta haien mezuek nortasuna galtzea neurri handian\nMusika konposatzea sormen lan zirraragarri eta handia da, sortzaileek eta entzuleok, biok, gozatzen duguna. Musikaren edo hobe esanda kantuaren kontzeptuan hitzak eta mezua egoten dira ia beti barne. Eta horrek guztiak egiten du abestia, emaitza ia bere osotasunean.\nHala ere, zenbateraino erreparatzen diegu entzuten ditugun kantuen mezu edo istorioei? Askori, ingeles hizkuntzan abestuak direlako, ez diegu jaramonik egiten, eta esango nuke neurri handi batean ez dugula haiek irakurtzeko ahalegina egiten. Lehen (aspaldi) ohikoa zen diskoa entzun bitartean berorren liburuxka ikuskatzea. Gaur egun, berriz, lan originalez paso egiten da kasu askotan, tendentzia da kantuak deskargatu eta pilatzea; eta horrek dakar taldeek beraiek eta beraien mezuek nortasuna galtzea neurri handi batean. Nolabait esanda, kontsumitu egiten ditugu kantuok, baina askotan ez dugu askorik sakontzen.\nEta zertaz hitz egiten digute kantu horiek janzten dituzten hitzek edo zer mezu ezkutatzen da doinu eta erritmo horien atzean? Musikariei edo sortzaileei galdetzen badiegu, askotan esan ohi digute pena dela beraiek burmuina astindu eta barruan daramatena hustu ostean jendeak jaramonik ez egitea. Beste batzuek, berriz, ia oharkabean onartuko digute musika horri jarri beharreko ahotsak eta testuak direla, besterik gabe. Badirelako guztien artean hitzei garrantzia handia ematen ez dietenak ere.\nBestalde, bada teoria ia unibertsal bat dioena idazten diren hitz eta istorio guztiak heriotzaren eta maitasunaren, hau da, bizitzaren gainekoak direla. Horren barruan daude ezintasunak, desioak, galerak, ametsak eta beste. Baliteke egia izatea! Baina horren barruan ñabardura eta irakurketa ugari daude. Hala, esaterako, gurea moduko herri zapaldu, borrokalari eta gatazkatsuan asko dira salaketari, aldarrikapenari eta kritikotasunari emandako lerro edo orduak. Trantsizio garaiko bakarlarietatik hasita, 80ko hamarkadan orain baino askoz gehiago, baina badira oraindik ere halako asko. Baina hori neurri batean eraldatuz joan da eta hainbat kasutan mezu zuzen-zuzenak eman beharrean, metaforak eta zeharkako mezuak erabiltzen dira. Hala, zenbait idazle eta kantugilek nahiago izaten dute irakurlearen edo entzulearen eskuetan neurri bateko interpretazioa airean uztea. Horien artean, badira baita ere hitzak idazterakoan idazleen testuak egokitzen dituztenak eta baita ere idazle/poeta/bertsolariengana zuzenean hitzen eske joaten direnak. Azken horien artean bereizi ditzakegu idazleari gaia edo norabidea ematen dietenak, eta bestelakorik gabe musikari jartzeko “hitz dotoreak” behar dituztenak.\nKontuan hartu behar da hitzek musikak bezalaxe taldeari nortasuna eta izana ematen diotela. Aintzat hartu behar da ere kantu bat egiterakoan askotan entzuteko egina dela, edo hala nahiko lukeela behintzat idatzi duen horrek. Hortaz, musikak bezalaxe hitzak ere hainbat alditan errepikatua izateko, entzuleak bere egiteko eta irauteko zerbait izan behar du. Eta zergatik ez, entzunaldi desberdinetan berorren elementu desberdinak deskubritzen joateko aukera eman behar du. Ez al da ba musika, beste gauza asko bezala, bilaketa? Izan ere, kantua osatzen duten musika eta hitzez gain hirugarren adar bat faltan dauka abestiak: entzulea, hain zuzen ere. Horrek ematen dio sorkuntzari zentzua (hala modukoa), balioa, izaera, distira (edo iluntasuna), indarra, hurbiltasuna eta, azken finean, osotasuna; egileari bueltan etorriko zaion hori guztia. •


Andrea Roperok aurkeztuko du uztailaren 22tik aurrera 'El Sabor del Crimen'\nAndrea Roperok aurkeztuko du gaurtik aurrera 'El Sabor del Crimen'\nSaioaren hirugarren atalean, Xabier Gutierrez sukaldariaren 'El bouquet del miedo'ren arrastoari jarraituko dio.\nAndrea Ropero aurkezleak Dani Alvarezen lekukoa hartuko du 'El Sabor del Crimen' saioan\n'El Sabor del Crimen' saioaren webgunea\nSaioa ikusgai EiTB Nahieranen\nGaurtik aurrera, Andrea Ropero kazetariak 'El Sabor del Crimen' saioa gidatuko du. Genero beltzeko liburu eta pelikulen ibilbidea aztertzen du uda honetan ETB2n estreinatu den saioak.\n'El Sabor del Crimen'en hirugarren atala oso berezia izango da, El bouquet del miedo Xabier Gutierrez sukaldariaren liburuaren arrastoari jarraituko baitio. Hondarribian dagoen Higer lurmuturretik abiatuta, Guardiako mahastietaraino eramango gaitu. Bidaia harrigarri honetan, lanbidez enologoa den biktimaren odola ardo berezienarekin nahasten da.\nAndrea Ropero eta Xabier Gutierrez Arabako Errioxako bi upategi ospetsutan egongo dira: Lar de Paulako mahastietan saiheskiak xirmendutan erreak dastatuko dituzte, eta munduko upategi koba zaharrenetara jaitsiko dira, Bodegas Primiciara.\nDonostiako Urbieta lurrindegian, Nicolas Cisale adituak esentziarik liluragarrienak usaintzera gonbidatuko ditu. Tartean, Lady Dik erabiltzen zuen perfumea usainduko dute. Halaber, Xabierrek ardoei buruz dakiena erakutsi beharko du Groseko ardotegian Manu Mendez lagunak prestatuko dion ardo-dastatze itsuan.\nAzkenik, Xabierrek, Jon semearen laguntzaz, txipiroiak tinta gorrian prestatuko ditu, bere nobela oinarri hartuta.\nGaur gauean izango da ikusgai El bouquet del miedo atala, 22:30ean, ETB2n eta eitb.eus-en.


Duela 25 urte istiluak izan ziren Berako Nafarroa Oinez gogoan - Bortziriak - Erran.eus\nTtipi-Ttapa 2019-09-19 12:05\nBerria egunkariko argazkiak.\nAtzo bete ziren 25 urte Guardia Zibilaren 30 patruila Berako Labiaga ikastolak antolatutako Nafarroa Oinezen ibilbidean sartu eta jendearen kontra oldartu zirela. Espainiako Gobernuarentzat «neurriko» jokabidea izan zuten; herriko bizilagun eta eragile gehienentzat, ordea, «basakeria» izan zen. Hura gogoan, erreportajea kaleratu zuen atzo Berria egunkariak.\nTrikornioek belztu zuten festa izenburupean hainbat lekukoren testigantzak bilduz erreportajea egin zuen atzo Berria egunkariak. 1994an, atzoko eguna, irailak 18, mugarri izan baitzen Nafarroa Oinezen historian, «baina ez ospakizunengatik edo euskarari emandako bultzadarengatik, baizik istiluengatik eta polizia indarkeriagatik», dio Berriak.\n«Hasieran, pozez txoratzen ginen denok. Nafarroa Oinez hura irailera aurreratzeko apustua egin genuen, eta ongi atera zitzaigun: eguraldia lagun izan genuen, jende andana etorri zen, ibilbide zoragarria prestatu genuen, eta kultur eskaintza ere berebizikoa izan zen. Tamalez, festa belztu ziguten», dio Joxan Oiz urte hartan Labiaga ikastolako zuzendari zenak Berriari eginiko elkarrizketan. Istilurik larrienak 19:00 aldera piztu ziren, baina ikastolako zuzendariak, lehen «txinpartak» lehenagotik sumatu zituztela adierazi dio: «Guardia Zibilaren lehen probokazioak 13:00 aldera antzeman genituen. Guk segurtasun kontu guztiak Foruzaingoarekin hitzartuta genituen, eta hortaz, ez genuen Guardia Zibilarekin inolako negoziaziorik edo harremanik eduki. Hala ere, haiek erabaki zuten hiru patruilarekin sartzea jendez beteta zegoen ibilbidera. Eta hor hasi zen sestra».\nKuartelean, guardia zibilek Espainiako bandera handi bat eskegi zutela gogoratu du Berriak: «Berako kuartelean ez zen egoten banderarik normalean; egun horretarako paratu zuten, propio». Eztegara pasealekuan bilduta zeuden gazteetako batzuek txistu eta oihu eginez erantzun zuten guardia zibilen aurka, eta, zenbait lekukoren arabera, edalontziak ere jaurti zituztela dio egunkariak eta botila batek kuarteleko hesia jo zuela. «Jendea asaldatzen hasi zen, eta ni neu joan nintzen gazte batzuengana, lasaitasuna eskatzera. Eskatu nien ez erortzeko probokazioetan, eta, itxura batean, hor bukatu zen kontua».\nOrduko Berako alkate Manuel Iriarteren hitzak ere bildu ditu Berriak erreportajean: «Jendea aztoratuta zebilen, Guardia Zibilaren ibilgailuak Nafarroa Oinezera sartu zirelako. Ibilbide erditik zihoazen patruilak, kontrako noranzkoan. Norbaitek botila bat jaurti zuen, eta kuarteleko ate automatikoa izorratu zuen. Une horretan, polizietako batek airera egin zuen tiro». Berriaren arabera, guardia zibilekin hitz egiten saiatu omen zen alkatea: «arduraz eta lasitasunez jokatzeko eskatu nien, ibilbidean zegoen jendetza ikusita egoera hura triskantza bihur zitekeleeko». Propio eskatu omen zien polizia gehiago ez ekartzeko, baina ordurako 30 patruila inguru Tafallako, Iruñeko eta Intxaurrondoko kuarteletatik Berarako bidean ziren. Iriarteren hitz gehiago ere bildu zituen atzoko artikuluak: «19:00 aldera deitu zidaten aguazilek: Guardia Ziila negarra eragiteko gasa botatzen ari zen, jendearen aurka».\nGomazko pilotak eta ke pote ugari bota omen zituzten guardia zibilek, eta batzuk ibaira egin omen zuten salto eta bertzeak mendian goiti abiatu omen ziren ihesi. Herritar batzuek barrikadak jarri zitzutela azaldu du egunkariak, eta harriak, botilak eta bertzelakoak bota: «Ika-mika oso gogorra zen ordurako», gogoratu du Iriartek Berrian eta egoera ikusita, Guardia Zibilaren kuarteleko arduradunarekin, Moreno koronelarkein, solastatu omen zen: «Erran zidan bazter nahastaile gehiegi zeudela inguruan, eta nik erantzun nion istiluak gelditzea bere esku zegoela bakar-bakarrik».\nAzkenean, 22:30 aldera lasaitu zen giroa, eta handik ordu erdira alde egin zuten patruilek. Istiluen ondorioz, 50 lagun zauritu ziren. Hurrengo egunean, Espainiako Gobernuaren ordezkaritzak Guardia Zibiliaren bertsioarekin bat egin zuen, baita Nafarroako lehendakari Juan Cruz Allik ere. Bertsio ofiziala gailendu izanak «kalte izugarria» eragin omen zion ikastolari. Oizen hitzetan, «kolpekatutako eta azpiratutako ikastetxe bihurtu zen Labiaga ikastola. Gaiztotu egin ziren beste ikastetxe batzuekiko eta administrazioarekiko harremanak».